Poreska i investiciona (ne)predvidivost: Koliko košta predomišljanje? - Biznis i Finansije\nHome\tTekstoviB&F Plus\tPoreska i investiciona (ne)predvidivost: Koliko košta predomišljanje?\nIako je njegovo ukidanje bilo najavljeno za 2015, poreski kredit po osnovu ulaganja u osnovna sredstva i u razvoj kao nematerijalnu imovinu ukinut je iznenada krajem prošle godine uz obrazloženje da je Vladin prioritet “punjenje” budžeta. Investitori smatraju da je reč o kontraproduktivnoj odluci koja nimalo ne doprinosi obećanom podsticajnom poslovnom ambijentu.\nU Fiskalnoj strategiji za 2014. sa projekcijama za 2015. i 2016. bilo je predviđeno da će u 2015. na snagu stupiti izmene Zakona o porezu na dobit pravnih lica kojima će biti smanjen skup poreskih olakšica kroz ukidanje investicionog poreskog kredita. Međutim, samo 22 dana nakon objavljivanja ove strategije, Skupštini je predloženo da se ovaj poreski kredit ukine u roku od mesec dana, i to bez prethodne najave i sprovedene javne rasprave. Poslednjim izmenama i dopunama Zakona s kraja 2013. ukinut je poreski kredit iz člana 48. ovog zakona. Izmene i dopune Zakona stupile su na snagu narednog dana od dana objavljivanja (7. decembra 2013), a sa primenom od 1. januara 2014.\nUkinutim poreskim kreditom je poreskom obvezniku koji izvrši ulaganja u nekretnine, postrojenja, opremu ili biološka sredstva (osnovna sredstva), kao i po osnovu ulaganja u razvoj kao nematerijalnu imovinu, priznavano pravo na umanjenje poreske obaveze u visini od 20% izvršenog ulaganja, s tim što poreski kredit ne može biti veći od 33% obračunatog poreza u godini ulaganja. Malom privrednom društvu priznavano je pravo na poreski kredit u visini od 40% ulaganja, s tim što poreski kredit ne može biti veći od 70% obračunatog poreza u godini ulaganja. Istim rešenjem predviđeno je da se neiskorišćeni deo poreskog kredita može preneti na račun poreza na dobit iz budućih obračunskih perioda, najviše do navedenih limita, ali ne duže od 10 godina.\nOve zakonske izmene ne utiču na korišćenje poreskog kredita na koji su poreski obveznici u ranijim periodima stekli pravo, a čiji se neiskorišćeni deo može koristiti i u budućem periodu (npr. neiskorišćeni deo poreskog kredita na koji je ostvareno pravo u 2013. će moći da se iskoristi najkasnije u 2023). Ali, ove izmene utiču na obveznike poreza na dobit koji otpočinju investiranje u osnovna sredstva u 2014. i narednim godinama, budući da nemaju pravo na umanjenje poreske obaveze po ovom osnovu.\nRazlozi i stavovi države\nPredlagač izmena Zakona (Ministarstvo finansija i Vlada) naveo je da je osnovni razlog za ove izmene sadržan u potrebi stvaranja uslova za povećanje priliva i naplate javnih prihoda – uvećanja budžetskih sredstava po osnovu poreza na dobit pravnih lica. Predlagač je naveo da su brojne studije pokazale da, pri niskoj poreskoj stopi, poreske olakšice ne predstavljaju efikasan mehanizam podsticanja investicija, odnosno ne utiču odlučujuće na odluku za ili protiv ulaganja, zbog čega je procenjeno da ukidanje ovog poreskog podsticaja neće imati značajan uticaj na opredeljenje za investiranje.\nObim poreskog rashoda koji se predloženim rešenjem ukida u 2012. je iznosio 23,8 milijardi dinara. Prema navodima predlagača, prvi prihodni efekti predloženog ukidanja poreske olakšice mogu se očekivati u 2015, budući da na prihod od poreza na dobit pravnih lica u 2014. ova izmena neće imati uticaj. Značajniji prihodni efekti ovog rešenja, navodi predlagač, mogu se očekivati u srednjem roku, jer je predviđeno da svi obveznici koji su otpočeli korišćenje ove poreske olakšice imaju pravo da je koriste u skladu sa zakonskim odredbama koje su važile u momentu sticanja tog prava. S tim u vezi, očekuje se da će u 2015. efekti predmetnog rešenja iznositi 8,5 milijardi dinara.\nRazlozi i stavovi privrednih asocijacija i privrede\nPrivredne asocijacije i, generalno, privreda usprotivili su se ukidanju ovog poreskog kredita. Ističu da je ukidanje ovog poreskog kredita još jedna u nizu mera (povećanje stope PDV-a, povećanje stope i prethodno ukidanje poreskih podsticaja kod poreza na dobit, nove parafiskalne dažbine, povećanje akciza itd.) kojom se u kratkom periodu dodatno povećava poreski i fiskalni pritisak na privredu. Ovi subjekti ističu da je država, umesto da stimuliše kupovinu novih mašina, opreme, uređaja, sistema i alata, preduzela suprotne mere i otežala modernizaciju zastarelih proizvodnih i uslužnih kapaciteta privrede. Prema podacima Unije poslodavaca Srbije, prosečna tehnološka starost mašina, opreme i alata u privredi Srbije iznosi 27,5 godina, što je 12 godina ispod proseka Evropske unije, gde prosečna starost iznosi 15,5 godina.\nPrivreda smatra da se ukidanjem ovog poreskog kredita negativno utiče na kvalitet proizvoda i usluga, konkurentnost privrede kao i na otvaranje radnih mesta, budući da firme koje nabavljaju novu opremu, mašine i alate po pravilu zapošljavaju nove zaposlene da rade na tim sredstvima. Premda je predlagač naveo da primena ovog zakona ne stvara dodatne troškove privredi (naročito malim i srednjim preduzećima), ovim izmenama posebno su negativno izložena mikro, mala i srednja preduzeća, osobito ona koja su u poslovnim planovima i projekcijama predvidela ulaganja u osnovna sredstva i razvoj kao nematerijalnu imovinu, u cilju transfera tehnologije i povećanja inovacionih kapaciteta, tehnopreduzetništva i konkurentnosti. Usled ukidanja ovog poreskog kredita, i to sa vrlo kratkim rokom za početak primene, a s obzirom da su investicioni ciklusi u privredi najčešće duži od godinu dana, bitno se otežava finansijsko planiranje i destabilizuje investicioni ambijent u Srbiji, smatraju privredne asocijacije i privreda.\nUkidanje ovog poreskog kredita predstavlja potez obrnut od predloga NALED-a iz Sive knjige, u kojoj su sakupljeni predlozi privrednika za regulatornu reformu kojom se stvara povoljno poslovno okruženje. NALED je, naime, predložio da se propiše da poreski kredit za ulaganja u osnovna sredstva za sva pravna lica iznosi 100% od izvršenih ulaganja, bez ograničenja, kao i da se ova olakšica proširi i na druga ulaganja, čime bi se stimulisali poreski obveznici da vrše značajnija investiciona ulaganja u modernizaciju procesa rada.\nAmerička privredna komora u Srbiji (AmCham) istakla je da će, budući da investitori prave srednjoročne planove ulaganja u osnovna sredstva, ovakva izmena Zakona imati ozbiljan uticaj na poslovne planove koji su već pripremljeni i usvojeni za 2014. AmCham je naglasio da je efektivna stopa poreza na dobit za društva koja preduzimaju velika ulaganja u opremu i objekte u 2012. bila na nivou od 5%, a da se u dve godine, uzimajući u obzir i ove izmene, povećava tri puta, tj. na 15%. AmCham je istakao da je za njene članove, koji predstavljaju najveće američke, strane i domaće investitore u Srbiji, ovakva izmena Zakona neočekivana i iznenađujuća, imajući u vidu da je objavljena svega mesec dana pre previđenog početka primene, te da ovakva iznenadna promena poreske politike ne doprinosi stvaranju predvidljivog poslovnog okruženja.\nS ovim u vezi, zakonodavstvo kojim se uređuju naknade za korišćenje javnih dobara – važeće i ono u nastanku – predviđa mere regulacije kojima se podstiče racionalno korišćenje javnih resursa, putem uređenja osnovice, visine i drugih elemenata ovih naknada (npr. zahvaćena voda kao osnovica za obračun naknade). Podsticanje racionalnog korišćenja prirodnih bogatstava preko naknada kao mera fiskalne prirode u situaciji zastarele i poprilično amortizovane opreme privrednih društava, u kombinaciji sa ukidanjem poreskog kredita za nabavku opreme, povećava fiskalno-finansijski pritisak na privredu, koja se svakodnevno suočava sa teškoćama u održavanju likvidnosti.\nPrivrednici su istakli i da je pravo na poreski kredit po osnovu ulaganja u razvoj po prvi put uvedeno u naš poreskopravni sistem 2013, pri čemu se odredbe tog zakona primenjuju na utvrđivanje, obračunavanje i plaćanje poreske obaveze počev za 2013. a da je već krajem iste godine ukinuto, što ne predstavlja primer dosledne i pravno predvidljive poreske politike koja stimuliše investicije.\nNaposletku, uočljivo je ukidanje ovog poreskog podsticaja mera koja ne doprinosi ostvarenju ciljeva strategija razvoja različitih privrednih sektora: razvoja malih i srednjih preduzeća, poljoprivrede, energetike, telekomunikacija, informacionih tehnologija, unapređenja korišćenja mineralnih sirovina i prirodnih bogatstava i dr., usled otežavanja transfera tehnologije i osavremenjivanja opreme i drugih osnovnih sredstava privrede.\nMilan Stefanović, stručni savetnik USAID Projekta za bolje uslove poslovanja


Na pragu žetve gledaju u nebo: Nevreme bi bilo katastrofa za suncokret – online news Srbija\nHome > Ekonomija > Na pragu žetve gledaju u nebo: Nevreme bi bilo katastrofa za suncokret\nBeograd — Žetva suncokreta započeće za desetak dana, a proizvođači će rod predavati otkupljivačima na osnovu ugovora bez cene (blanko).\nCena će se znati tek za mesec do dva dana, rekao je danas predsednik Upravnog odbora udruženja “Pančevački ratari” Jovan Negovan.\nOn je rekao da se očekuje da prosečan prinos na njivama gde nije bilo grada bude oko 3,5 tona po hektaru i da bi “bila katastrofa da suncokret zahvati nevreme koje se najavljuje”.\n“Kada predamo suncokret, jer nemamo mogućnosti da tolike količine lagerujemo kod kuće, cena se ne zna nego su nam ugovori blanko, jer otkupljivači čekaju da vide kako će se suncokret plaćati na svetskom tržištu kada se završi žetva u Ukrajini i Rusiji, gde su najveći proizvođači te uljarice”, rekao je Negovan.\nOtkupljivači, a najveći su Dijamant, Sojaprotein i Viktorija, prema rečima Negovana, platili su 2012. godine suncokret 55 dinara po kilogramu, a 2013. godine cena je pala na 24 dinara i od tada se kreće od 30 do 32 dinara bez poreza na dodatu vrednost (PDV), što “ne pokriva ni direktne materijalne troškove”.\n“Otkupljivači su ukinuli slobodno tržište, a dokaz je da će, po dogovoru, svi ponuditi istu, minimalnu cenu”, rekao je Negovan.\nPredsednik Upravnog odbora Nezavisne asocijacije poljoprivrednika Srbije Jovica Jakšić rekao je da su poljoprivrednici nezadovoljni zato što otkupljivači preuzimaju suncokret bez otkupne cene, a posle mesec-dva dana ponude “navodno akontnu (početnu), pa kasnije podignu simbolično za dinar-dva, zbog čega predlažu protest”.\n9. 08 2019 015\n500 miliona razloga zbog kojih Bred i Anđelina ne mogu da se rastanu – Vesti – Život


Ambasadoru Azerbejdžana u Srbiji određen pritvor u trajanju od tri meseca - 14.08.2020, Sputnik Srbija\nAmbasadoru Azerbejdžana u Srbiji određen pritvor u trajanju od tri meseca\nAmbasadoru Azerbejdžana u Srbiji Eldaru Gasaovu određen je pritvor u trajanju od tri meseca, saopštio je za RIA „Novosti“ izvor iz okružnog suda u Bakuu. 14.08.2020, Sputnik Srbija\nevropa, svet, vesti, azerbejdžan\n23:04 14.08.2020 (Osveženo: 17:58 05.08.2021)\nAmbasadoru Azerbejdžana u Srbiji Eldaru Gasaovu određen je pritvor u trajanju od tri meseca, saopštio je za RIA „Novosti“ izvor iz okružnog suda u Bakuu.\n„U Okružnom sudu u Sabailu (Baku) razmotrena je predlog optužnice koji je podneo istražni organ protiv ambasadora Azerbejdžana u Srbiji, Crnoj Gori i Bosni i Hercegovini Eldara Gasanova. Na suđenju kojim je predsedavao sudija Azer Tagijev, Eldaru Gasanovu je određen pritvor u trajanju od tri meseca“, rekao je sagovornik ruske agencije.\nOn je dodao da su protiv Gasanova podignute optužnice na osnovu člana 308.2 (zloupotreba službenog položaja) i 308-1.1 (zloupotreba sredstava državnog budžeta, namenskih budžetskih sredstava ili vanbudžetskih državnih sredstava) prema Krivičnom zakoniku Azerbejdžana.\nRanije je pres-služba državne bezbednosti Azerbejdžana saopštila da je ambasador Azerbejdžana u Srbiji, Crnoj Gori i Bosni i Hercegovini Eldar Gasanov uhapšen je zbog sumnje da je proneverio krupnu svotu novca iz budžeta


Promocija knjige "Beli vukovi" danas na Palama - Trebevic.net\nPromocija knjige “Beli vukovi” danas na Palama\nNa Palama će danas biti održana promocija knjige “Beli vukovi” autora Aleksandra Stevanovića, koja govori o ratnom putu istoimene jedinice u toku odbrambeno-otadžinskog rata u BiH između 1992. i 1995. godine.\nPredsjednik Udruženja “Beli vukovi” Janko Šešlija rekao je Srni da je jedinica naziv dobila po tome što su njeni pripadnici ostali zavijani u mećavi na planini Bjelašnici, koju mogu samo vukovi da prežive.\n“Knjiga govori o direktnim borbama i autentičnim događajima jurišno-izviđačkog odreda Sarajevsko-romanijskog korpusa Vojske Republike Srpske, poznatijeg kao `Beli vukovi` sa Pala, čiji je komandant bio Srđan Knežević”, istakao je Šešlija.\nOn je naveo da u knjizi detaljno o svakoj borbi govori 20 pripadnika “Belih vukova” i osam njihovih saboraca poput generala Čede Sladoja i Dragana Josipovića, Milana Jolovića Legende, Pantelije Ćurguza, pripadnika Specijalne policije i drugih.\nNa promociji će moći da se kupi knjiga po cijeni od 20 KM, a nakon promocije moguće je naručivanje knjige telefonom.\nPromocija knjige biće održana u Kulturnom centru Pale sa početkom u 18:00 časova.\nBeli vukoviJanko ŠešlijaSrđan Knežević


EPIDEMIOLOZI ISTAKLI PROCENE: Ako brojke nastave da padaju, biće razloga za radovanje\nPad broja zaraženih očekujemo najverovatnije i u toku ove nedelje, s tim što će se on uskoro zaustaviti\nObjavljeno: 23.11.2021. 13:52h\nVeć mesec dana korona brojke se nalaze u padu, poslednje dve sedmice znatno se smanjuje broj zaraženih, a "pitanje za milion dolara" je trenutno na kojem će se nivou brojke zaustaviti.\nProšle nedelje broj novoobolelih pao je za dodatnih 22,2 odsto, pa smo sada na nekom nivou na kojem smo bili početkom septembra, pre dva i po meseca, a ako bi se nastavili ovim ohrabrujućim tempom, ove nedelje bismo na dnevnom nivou mogli da očekujemo između 2.000 i 3.000 zaraženih što predstavlja veliko olakšanje nakon 7.000-8.000 koliko smo ih imali krajem septembra i početkom oktobra, piše "Blic".\n- Pad broja zaraženih očekujemo najverovatnije i u toku ove nedelje, s tim što će se on uskoro zaustaviti. Da li će doći do stagnacije ili će brojke početi da rastu zavisi od više faktora - rekao je pre par dana član Kriznog štaba dr Predrag Kon.\nOva nedelja će, prema mišljenju naših epidemiologa, biti svojevrstan trenutak istine. Narednih nekoliko dana pokazaće da li je bilo povećanja zaraženih nakon nedavnog praznika, ali i povratka đaka u školske klupe. Ukoliko se, međutim, nastavi pad broja zaraženih, to će biti i više nego ohrabrujuće.\n- Mnogi su u prethodnom periodu primili treću dozu vakcine, pa su potpuno zaštićeni, a i masa je počela da se vakciniše prvom i drugom. I kada imate 500.000-600.000 registrovanih zaraženih za ova tri meseca, ostao je sve manji broj stanovništva koji je nevakcinisan ili nije preboleo i logično je da počinje da se smanjuje broj novozaraženih - rekao je dr Milanko Šekler.\nPrema poslednjim podacima juče do 15 časova na kovid 19 je testirano 14.946 građana, a pozitivno je bilo 2.771 njih ili 18.5 odsto, što je za oko četvrtinu manje nego prethodnog ponedeljka, pre sedam dana.\nNažalost, od posledica korona virusa preminulo je još 56 osoba, a 213 se nalazi na respiratorima.\n"Pacijenti leže i u trpezarijama"\nInfektivna klinika je mesecima puna 100 odsto, ali i više od toga jer su primorani da proširuju kapacitete.\n- Kažem više od 100 odsto, jer u trenucima kada je sistem prebukiran i kada treba smestiti nove bolesnike, ubacujemo krevete i u prostorije koje ranije nisu bile namenjene za bolesničke sobe, recimo trpezarije. Nema mesta nadi da će se građani Srbije vratiti u normalnost koja je postojala pre korone - poručio je prvi čovek ove klinike dr Goran Stevanović.\nVREME U SRBIJI: Sutra nas očekuje hladno i maglovito jutro, tokom dana sunčano i suvo\nBRAJUŠKOVIĆ OŠTAR PREMA ANTIVAKSERIMA: Oni tvrde da ljudi UMIRU od belih traka na nebu, mnogi se plaše IGLE


Osnovni cilj stečajnog procesa da se zaštite prava poverilaca\nNacrt zakona o izmenama i dopunama Zakona o stečaju doprineće da Srbija napravi novi napredak na svetskoj Duing biznis listi i ni na koji način ne derogiraju bilo čija prava, poručio je državni sekretar u Ministarstvu privrede, Dragan Stevanović.\nStevanović je odbacio tvrdnje da nijedan radnik neće moći da naplati zarade koje mu duguje poslodavac, ukoliko bude usvojen Nacrt zakona, koje je izradilo Ministarstvo privrede.\n"Što se tiče izmena i dopuna Zakona, ona se odnose na obezbeđene poverioce. Međutim, nijednom izmenom i dopunom Zakona ne derogiraju se bilo čija prava, naročito ne onih koji su neobezbeđeni poverioci u postupku stečaja", rekao je Stevanović.\nOn je istakao da je Ministarstvo privrede Nacrtom zakona omogućilo da oni koji imaju izlučna i razlučna prava u postupku stečaja dobiju mogućnost da budu članovi Odbora poverilaca što do sada nije bilo moguće.\n"Omogućavamo im da daju saglasnost na odluku Odbora poverilaca da li će imovina na koju je uspostavljen teret u njihovu korist, moći da se izdaje u zakup potencijalnim zakupcima u postupku stečaja", objasnio je Stevanović i objasnio da je to poboljšanje položaja koje neće uticati na prava radnika.\nOn je istakao da nisu tačne tvrdnje da se prava ostalih poverilaca ili radnika ugrožavaju.\n"Oni će imati sva prava koja su i do sada u skladu sa Zakonom imali. Dovoditi ove izmene i dopune Zakona u kontekst sa eventualnim stečajem javnih preduzeća je toliki nonsens, toliko je netačno i nekorektno, da to ne bih ni da komentarišem", rekao je Stevanović.\nU Ministarstvu privrede istakli su da se isplatni redovi, kojima je propisano namirenje, ne menjaju i da nije menjan član ko ne može u stečaj, gde su masovno javna preduzeća.\n"Po tom članu svako ko se većinski finansira iz budžeta ne može u stečaj, te navedene tvrdnje ne stoje", ističu u Ministarstvu.\nTakođe podsećaju da je osnovni cilj stečajnog procesa da se zaštite prava poverilaca i da stečaj ne znaci nužno i kraj za jedno preduzeće, već novu sansu za oporavak.\n"U Srbiji danas ima mnogo preduzeća koja su se oporavila iz stečaja, a ona koja to nisu, moramo razumeti da ta preduzeća ne bi ni zarađivala, niti poslovala dalje, te je prodaja imovine i njeno stavljanje u funkciju najbolje rešenje za to preduzeće", navodi se iz Ministarstva privrede.\nStevanović je podsetio i da neka javna preduzeća koja se većinski finansiraju iz budžeta Srbije ne mogu ni da odu u proces stečaja.\n"Mi ćemo izmene usvojiti do kraja 2016. godine i verujemo da će to doprineti da Srbija napravi novi pomak na svetskoj Duing biznis listi", zaključio je Stevanović.\nIzvor: Vebsajt Tanjug, 29.10.2016.


21. februara 2019. 2 min read\nUstanovljen kao međunarodni praznik u znak sećanja na studente u Bangladešu koji su ubijeni 1952. godine, jer su se pobunili i izašli na ulice tražeći zaštitu i zvaničan status za svoj jezik, Međunarodni dan maternjeg jezika nas već 20. godinu zaredom podseća da je očuvanje, zaštita i promocija maternjeg jezika dužnost i obaveza svakog naroda i zajednički cilj čovečanstva.\nPotpuno svesni vremena i okolnosti u kojima srpski narod na Kosovu bije bitke za svoj opstanak i očuvanje svoje kulturne baštine, udruženje nevladinih organizacija „Mreža za građanski aktizam“ je kao svoj primarni cilj delovanja definisala zaštitu i promociju srpskog jezika i pisma i jezičkih prava srpske, ali i drugih nevećinskih zajednica na Kosovu.\nSvoju višegodišnju posvećenost ovom cilju naše članice dokazuju svakodnevno, kako ličnim postupanjima, tako i kroz različite projekte i inicijative koje smo pokretali i uspešno realizovali zahvaljujući, pre svega, podršci Kancelarije poverenika za jezike.\nMeđutim, bez obzira na svu svesnost i posvećenost, kako našeg udruženja, tako i kompletnog civilnog društva srpske zajednice, i spremnosti institucionalnih predstavnika srpskog naroda na Kosovu na saradnju u vezi svih pitanja koja se tiču zaštite i promocije srpskog jezika, status srpskog jezika, a naročito pisma, se svakoga dana sve više ugrožava.\nNepoštovanje Ustavom i zakonom garantovanog prava na upotrebu srpskog jezika i pisma je vidljivo na svakom koraku i u svim segmentima naših života. Formalno ispunjavanje određenih propisa bez poštovanja i jednog standarda srpskog jezika, i više nego upadljivo ignorisanje ćirilice, kao jedinog zvaničnog pisma srpskog jezika, pokazuje svo licemerje društva koje promoviše višejezičnost kao jednu od svojih najvažnijih vrednosti.\nDanas, na Međunarodni dan maternjeg jezika, podsećamo sve aktere javnog života Kosova da su jezik i pismo jednog naroda neodvojivi deo njegovog identiteta i pozivamo ih da prestanu sa devastiranjem zvaničnog statusa srpskog jezika svakodnevnim kršenjima prava na njegovu upotrebu, čime direktno ugrožavaju prava i položaj same srpske zajednice na Kosovu.\nTags: maternji jezik Mreža za građanski aktivizam\nPrevious TOG: Poziv za obuku turističkih vodiča\nNext Politički savet Dveri: Ostanimo dosledni odbrani KiM u sastavu Srbije\n26. septembra 2021., 07:37


EUSAIR Forum: Razvojem tehnologija spriječiti odliv mozgova iz regiona\nDatum objave: 08.05.2019 13:31 | Autor: Ministarstvo nauke\nVelika istraživačka infrastruktura zasnovana na najnovijim tehnologijama usporiće odliv mozgova iz regiona, koji je nekada imao intenzivan tehnološki razvoj i ostvario značajna dostignuća na evropskom nivou, ocijenila je ministarka nauke Sanja Damjanović na panelu održanom u okviru četvrtog Foruma Strategije EU za Jadransko-jonski region (EUSAIR).\nDrugog dana EUSAIR foruma održan je panel „Nauka, inovacije i rast: Vizija za Jadransko-jonski region“, na kom je ministarka Damjanović predstavila projekat SEEIIST - Međunarodni institut za održive tehnologije na prostoru Jugoistočne Evrope, koji promoviše regionalnu saradnju kao i saradnju između nauke, tehnologije i privede.\n„Ovaj projekat je sada u dobrim rukama, rukama CERN-a ali je za njegov uspjeh potrebna čvrsta politička posvećenost svih zemalja Regiona. Ovaj projekat bi doprinio ekonomskoj stabilnosti regiona i njegovoj stabilizaciji i zato bi ovaj projekat bio od koristi i za Evropu u cjelini“, smatra ministarka nauke.\nIstakla je da su dešavanja tokom proteklih decenija u ovom regionu usporila sve ekonomske i naučne aktivnosti, što je za rezultat imalo odliv mozgova i odlazak najboljih mladih ljudi.\n„Ne smijemo zaboraviti da je ovaj region u prošlosti imao izuzetno intenzivan tehnološki razvoj, da je ostvario značajna dostignuća na evropskom nivou, na primjer, prvi istraživački nuklearni reaktor počeo je sa radom u našem regionu 1959, zatim smo imali tri međunarodna instituta koji su stariji od CERN-a. Jugoslavija je u to vrijeme bila jedan od osnivača CERN-a, kada čak Austrija nije bila, a iz našeg regiona je potekao veliki broj dobitnika Nobelove nagrade“, rekla je ona.\nVažno pitanje koje se nameće je, kako je navela ministarka Damjanović, kako usporiti odliv mozgova i preokrenuti taj trend. „Jedini način je da obezbijedimo veliku istraživačku infrastrukturu zasnovanu na najnovijim tehnologijama“, poručila je ona.\nPredstavnik Evropske komisije, Aleš Gnamuš iz Udruženog istraživačkog centra (JRC) ocijenio je da važno imati nacionalni inovativni ekosistem koji omogućava da inovacije žive i dalje se razvijaju sa ciljem obezbjeđenja ekonomskog napretka.\nNa panelu generalni direktor Direktorata za naučnoistraživačku djelatnost Darko Petrušić i savjetnica ministarke nauke/član Savjeta za naučno-istraživačku djelatnost, Nina Radulović, govorili su o strategiji pametne specijalizacije, koja predstavlja inovativan pristup čiji je cilj da osnaži privredni rast i otvaranje radnih mjesta u Evropi, omogućavajući svakom regionu da identifikuje i razvije svoje kompetitivne prednosti.\nIstakli su da je Crna Gora za kratko vrijeme pripremila kvalitetan dokument, kao i da uspješna realizacija Strategije pretpostavlja ne samo zajednički rad na istraživanju i inovacijama, već i na komercijalizaciji istraživanja i inovacija.\nNa marginama EUSAIR Foruma, ministarka nauke je održala bilateralni susret sa savjetnikom ambasadora, gdinom Enrikom Padulom, i tom prilikom je predstavila projekat SEEIIST , uz obostrano sagledane mogućnosti za podršku ovom regionalnom projektu sa strane Republike Italije.


Velika Britanija zatražila od svojih državljana da napuste Kinu – NovostiDana.rs\nBritanske vlasti zatražile su danas od svojih državljana koji su trenutno u Kini da napuste tu zemlju ukoliko su u mogućnosti, zbog širenja virusne upale pluće od koje je zaraženo više od 20.000 osoba.\n„Savetujemo britanskim državljanima da napuste zemlju (Kinu) ukoliko su u mogućnosti kako bi smanjili svoju izloženost virusu“, izjavio je šef britanske diplomatije Dominik Rab.\nPrema britanskom Ministarstvu zdravlja, oko 30.000 Britanaca se nalazi u Kini.\nU Velikoj Britaniji su registrovana dva slučaja zaraze novim koronavirusom.\nRab je rekao da vlasti rade na povratku Britanaca koji se nalaze u provinciji Hubej ili u gradu Vuhan gde je izbila epidemija virusa.\nZa sada su u zemlju vraćena 94 Britanca, dok je 14 prebačeno na Novi Zeland.\nViše od 20.000 ljudi zaraženo je novim virusom koji se proširio na oko 20 zemalja. U kontinentalnom delu Kine od novog virusa je preminulo 425 osoba. Jedna osoba je umrla na području Hongkonga, a jedna na Filipinima.


Dva besplatna noćenja u Abu Dabiju uz Etihad Airways - Aviatica\nEtihad Airways omogućio putnicima u tranzitu preko Abu Dabija da u ovom gradu provedu dva dana potpuno besplatno.\nDatum / Date: 11.04.2019.\nPromotivna kampanja aviokompanije Etihad Airways nudi besplatan dvodnevni odmor u Abu Dabiju putnicima koji preko ovog grada lete negde dalje.\nSvi putnici koji rezervišu letove od/do svih destinacija ove kompanije sa presedanjem na aerodromu u Abu Dabiju imaju mogućnost da iskoriste besplatan smeštaj u jednom od izabranih hotela i da na taj način upoznaju ovaj grad tokom dvodnevnog boravka.\nPromotivna akcija je dostupna za rezervacije preko internet sajta www.etihad.com ili preko turističkih agencija ovlašćenih za prodaju aviokarata. Promocija traje od 10. aprila do 15. juna 2019. i važi za letove između 21. aprila i 15. juna 2019.\nPutnici koji rezervišu putovanje preko interneta treba da izaberu opciju letova za više gradova (multi-city flight). Nakon potvrde rezervacije biće upućeni na stranicu za rezervaciju prekida putovanja (stop over) gde će moći da izaberu neki od hotelskih paketa kod jednog od mnogih hotelskih partnera koji učestvuju u ovoj promociji, među kojima su i oni sa pet zvezdica poput Intercontinental Abu Dhabi, Dusit Thani Abu Dhabi, Courtyard by Marriott VTC, Crowne Plaza i Radisson Blu.\n„Broj posetilaca Abu Dabija nastavlja da raste svake godine, a ova neverovatna promocija nam omogućava da prikažemo lepote našeg izuzetnog doma većem broju posetilaca iz celog sveta. Goste će dočekati tradicionalno arapsko gostoprimstvo i moći će da uživaju u modernoj infrastrukturi, multikulturnom društvu i mnogim jedinstvenim atrakcijama koje grad i emirat mogu da ponude“, izjavio je komercijalni direktor Etihad Airways-a Robin Kamark povodom aktuelne promocije.\nPosetioci u Abu Dabija mogu da dožive remek dela kulture i glavne arhitektonske atrakcije, uključujući Veliku džamiju Šeika Zajeda, Luvr Abu Dabi i novootvorenu Predsedničku palatu Kasr Al Vatan. Turisti koji su u potrazi za prirodom mogu da šmugnu do predivnih peščanih dina Arabijske pustinje, ili pronađu mir na netaknutoj obali i prekrasnim plažama oko ostrva Abu Dabi.\nAdrenalinski avanturisti mogu da uživaju u uzbudljivim tematskih parkova, uključujući intenzivni doživljaj gravitacije na rolerkosterima Ferari Sveta (Ferrari World), kao i u vožnjama i atrakcijama u Jas vodenom svetu (Yas Waterworld) i Vorner Bros svetu (Warner Bros World). Nezaboravne ekspedicije pustinjskog safarija, mnoštvo golf terena svetske klase i izuzetan izbor domaćih i međunarodnih gastronomskih doživljaja osiguravaju dobar provod za svakoga.\nPrednost ovakvih prekida putovanjane samo da omogućava iskustvo dva odmora u jednomveć pomaže u smanjenju doživljaja džetlega. Globalni putnici sa dugih putovanja će imati koristi od prilagođavanja vremenskoj zoni na njihovom putovanju, stižući na konačno odredište odmorniji.\n(PR tekst aviokompanije Etihad Airways)\nAbu Dabietihad airwayspromocijastop over


Bankomat za kupovinu i prodaju „valuta za novu generaciju“ - Nira Press\nPočetna » Bankomat za kupovinu i prodaju „valuta za novu generaciju“\nBankomat za kupovinu i prodaju „valuta za novu generaciju“\nJedinstveni dvosmerni bankomat za dve kriptovalute, Bitkoin (BitCoin) i Lajtkoin (LiteCoin), biće postavljen u 4. aprila u 12 časova, u prodajnom objektu IDEA London, koji se nalazi na uglu Ulica kneza Miloša i kralja Milana.\nUz stručnu pomoć kompanije ECD, ovaj aparat će omogućiti svima koji imaju interesovanja za digitalne valute, da ih kupuju i prodaju.\nFunkcionisanje ovog bankomata, odnosno kupovina i prodaja Bitkoin i Lajtkoin valuta, biće predstavljena u sredu 4. aprila, u 12 časova. Za one koji planiraju da u narednom periodu koriste automat, stručni tim za konsultaciju i savetovanje će na licu mesta biti na raspolaganju svakog radnog dana, od 10 do 14 časova. Pored toga, na raspolaganju će biti i kontakt centar, koji će svakog dana, od 9 do 21 čas, pružati podršku putem telefona.\nKorišćenje “valuta za novu generaciju“, kako se popularno nazivaju, su inovacije koje će našem tržištu omogućiti da bude u korak sa svetom. Broj korisnika kriptovaluta raste iz dana u dan. Prema procenama kompanije ECD, očekuje se da broj korisnika u ovoj godini poraste čak 50 puta u odnosu na 2016.


Laguna - Bukmarker - Janis Varufakis: o knjizi i rasparčavanju Evropske unije - Knjige o kojima se priča\nJanis Varufakis: o knjizi i rasparčavanju Evropske unije\nNapisati knjigu bi trebalo da bude iskustvo koje menja život. A ova knjiga nije bila izuzetak: kao da je na pola pisanja glavno pitanje iz knjige postalo naša realnost i zahtevalo je isto tako realni odgovor. Ubrzo nakon toga našao sam se u utrobi zveri o kojoj sam pisao.\nPočeo sam da istražujem i pišem „A slabi trpe ono što moraju“ kao odgovor na niz pitanja. Zašto se Evropska unija raspada? (Brexit je bio prvi pokazatelj slabosti Unije). Zašto je Evropa tako neuspešna u svojim pokušajima da prepiše američki princip uređenja, budući da je i Amerika započela svoju istoriju kao slobodna konfederacija nezavisnih država pre nego li su napravili zajednicu kako bi se izborili sa mnogobrojnim egzistencijalnim krizama?\nDok sam ja tražio odgovore na ova pitanja, Grčka je već bila pripremana za ulogu žrtvenog jarca. To je bio prvi rani pokazatelj činjenice da Evropska unija nije bila u stanju da smisli dobar plan kako bi zaustavila finansijsku krizu iz 2008. Umesto toga, odlučili su se za samoporažavajući plan nametanja autoriteta bez ikakve stručnosti.\nU šestom poglavlju moje knjige se govori o tome kako države poput Grčke završavaju u provaliji zahvaljujući svojim surovim ekonomskim propisima, i na taj način ubrzavaju raspadanje Evropske unije. Ubrzo nakon što sam završio pisanje tog poglavlja, morao sam da se vratim svojim poslovnim obavezama. Na dan nove godine 2015. prekinuo sam pisanje knjige i ušao u izbornu trku za mesto ministra finansija. Glavna tema moje knjige kao da je iskočila sa stranica i jednostavno zahtevala od mene da uradim nešto po pitanju problema o kojima sam pisao.\nTokom šest meseci koliko sam proveo u kabinetu težio sam ka tome da zaključim dogovor koji bi bio podjednako koristan i za Grčku i za Evropsku uniju. Taj dogovor je trebalo da bude početak procesa isceljenja za Evropu koja je već bila u krizi. Brisel, Berlin i Frankfurt su odgovorili krajnje negativno, kao da je to bio pokušaj da se ubrza raspadanje Evropske unije.\nDo leta 2015, sve je već bilo jasno: Grčka upada u dužničko ropstvo, a ja, budući da sam odbio da potpišem dokument o bankrotu, dao sam ostavku. Unija se po drugi put pretvarala da je rešila krizu tako što je dodala nove javne dugove na gomilu starih koje nije bilo moguće otplatiti. A stanovnici Evrope su izgubili i ono malo poverenja koje su imali u institucije Evropske unije.\nU nekoliko narednih nedelja nakon poslednjeg poniženja koje je Grčka doživela, bezbrojne izbeglice su se pojavile na našim obalama, a Evropska unija je javno ponizila sebe potpisujući skandalozni sporazum sa Turskom, sporazum kojim su podmitili turskog predsednika, a kojim su vlade evropskih zemalja dobile mogućnost da narušavaju međunarodna prava izbeglica.\nOslobođen ministarskih obaveza, vratio sam se pisanju knjige ubeđen da su moja prvobitna pitanja dobila na bitnosti, i da sada mogu da dam bolje odgovore na njih. Završio sam knjigu tokom leta 2015, nakon što je Unija izgubila svoj integritet ekonomski uništavajući Grčku, i nakon što je izgubila svoju dušu ne ispunjavajući svoje obaveze prema izbeglicama.\nNakon što sam završio rukopis, plašio sam se da će britanski čitaoci misliti kako ova knjiga nema nikakvih dodirnih tačaka sa njihovim svakodnevnim problemima. Dejvid Kameron je za 2016. zakazao referendum po pitanju izlaska Britanije iz Evropske unije, i na taj način dao neki odgovor na moje strahove i pitanja. Britanski mediji odjednom počinju da pišu samo o paralelama između situacija u Grčkoj i Britaniji. Debate o zaslugama i budućnosti Evropske unije bile su sve češće. Moja knjiga je najednom naišla na veliki broj čitalaca u Britaniji.\nTokom narednih nedelja, stao sam na stranu Evropske unije, protiveći se izlasku Britanije iz unije. Moji čitaoci su bili zbunjeni, a nametalo se i pitanje – kako ja, imajući u vidu kako je Evropska unija tretirala Grčku, mogu posle svega da savetujem Britancima da ostanu u Evropskoj uniji? Majkl Gov, britanski konzervativac, samo je doprineo toj konfuziji služeći se mojom knjigom kao argumentom za izlazak Britanije iz Evropske unije.\nDovoljno je reći da oni koji misle da će Brexit približiti Ujedinjeno kraljevstvo i Ameriku ostatku sveta, zapravo ne razumeju poreklo i glavnu ulogu Evropske unije, ne umeju da sagledaju ulogu Amerike u spajanju tih delova, niti uviđaju negativne posledice koje se osećaju svuda u svetu kao posledica rasparčavanja Unije.\nFoto: Wikipedia (Aschmidt)


ECP Wireless postao je novi član kompanije Orion telekom!\nDobrodošli u porodicu sa preko 100.000 zadovoljnih korisnika! Kompanija ECP Wireless iz Apatina postala je deo kompanije Orion telekom, najvećeg provajdera bežičnog Interneta i drugog operatora fiksne telefonije\nu Srbiji, pri čemu je deo Internet poslovanja “E-Computers Group” preneo na poslovanje kompanije Orion telekom.\nPreuzimanjem internet poslovanja ECP Wireless-a na teritoriji Apatina, Orion telekom nastavlja da širi svoje prisustvo, mrežnu infrastrukturu i usluge, ali i da predstavlja\nkorisnicima, viši nivo postojećih i neke potpuno nove usluge svim privatnim i poslovnim korisnicima na teritoriji Srbije odnosno, u ovom slučaju, na području rada kompanije ECP Wireless. Šta to znači za korisnike ECP Wireless-a?\nZa korisnike ECP Wireless-a svi aktuelni paketi, usluge i dodatni servisi iz ponude kompanije Orion telekom, biće u potpunosti na raspolaganju već od 19.03.2013.


U susret Svetskom danu zdravlja - Kragujevac online - Sve o gradu na jednom mestu\nTrenutno se nalazite na strani: Vesti Info Grad mladih U susret Svetskom danu zdravlja\nMoto ovogodišnjeg obeležavanja Svetskog dana zdravlja je „Depresija – Hajde da razgovaramo“. Depresiju karakteriše više simptoma, među kojima su gubitak energije, promena apetita, poremećaj sna, anksioznost, manjak koncentracije, osećanje bezvrednosti, krivice, beznađa, ponekad i misli o samoubistvu. Cilj ovogodišnje kampanje je da se poveća broj ljudi koji će potražiti pomoć, a istraživanja pokazuju da depresija najčešće pogađa adoslecsente, mlade odrasle osobe, žene u reproduktivnom zdravlju, posebno posle porođaja i stara lica.\nDepresiju možemo prevenirati na različite načine, zato smo ovaj dan posvetili mladima, promociji sporta i zdravih stilova života. Obezbedili smo kondome koje će naši volonteri, pored besplatnih saveta, deliti. Takođe, posetioci će imati priliku da izmere BMI (Body mass index) i dobiju savete studenata medicine i nutricioniste.\nČetvrtak, 06. april: 16:00h - merenje BMI i saveti o zdravim stilovima života 17:00h - trening.


Ustavni sud BiH odbio žalbu koalicije “Moja adresa: Srebrenica”, oni najavljuju apelaciju u Strasbourgu - Detektor\n8. Aprila 2021.15:29\n“Mi ćemo razgovarati sa našim građanima u dijaspori čija su prava direktno povrijeđena i takvih ima na stotine. Skupit ćemo ih na jedno mjesto i nadalje našu pravnu bitku nastaviti pred sudom u Strasbourgu”, rekao je Duraković za BIRN BiH.\nU odluci Ustavnog suda se navodi da je apelantica uputila prigovor Centralnoj izbornoj komisiji (CIK) u vezi sa održanim izborima 15. novembra 2020. godine na kojima je, prema njoj, povrijeđen Izborni zakon u lošoj procjeni utvrđivanja rokova za blagovremeno izjašnjavanje birača koji glasaju putem pošte, čime su ovi birači onemogućeni da ostvare svoje biračko pravo u skladu sa Izbornim zakonom BiH.\nApelantica je zatražila i da se donese privremena mjera kojom bi CIK-u bilo naloženo da obustavi sve radnje i aktivnosti poduzete temeljem Odluke o raspisivanju i održavanju ponovnih izbora za načelnika općine Srebrenica i Skupštinu općine Srebrenica, od 2. februara 2021. godine i prolongira održavanje izbora zakazanih za 21. februar do končane odluke Ustavnog suda. Žalba je, kako se navodi u Odluci Ustavnog suda o dobijanju apelacije, upućena i protiv odluke od 21. januara Sudu BiH, ali je odbijena kao neosnovana.\n“Apelantica je navela da je cijeli proces dostavljanja glasačkih paketa biračima koji glasaju putem pošte kasnio 15 do 30 dana, a da neki nisu upućeni van BiH ni do izbora. Također, apelantica je istakla da je u pobijanoj odluci CIK-a navedeno da je izvršeno brojanje glasačkih listića pristiglih putem pošte, ne navodeći da nije izvršeno brojanje svih glasačkih listića pristiglih putem pošte”, navodi Ustavni sud.\nUstavni sud BiH jučer je, 7. aprila, odbacio apelaciju koalicije “Moja adresa: Srebrenica” podnesenu protiv Rješenja Suda BiH. Kako stoji u odluci, Sud BiH u odgovoru na apelaciju istakao je da je osporena odluka zasnovana na pravilno utvrđenom relevantnom činjeničnom stanju i na pravilno primijenjenom materijalnom pravu i da je dovoljno i uvjerljivo obrazložena zbog čega smatraju da nisu povrijeđena prava apelantice.\n“Dok je meritum naše apelacije ustvari bio zaštita prava naših građana u dijaspori koji su u skladu sa zakonom i tajmingom koji je propisala Centralna izborna komisija, registrovali su se da glasaju putem pošte, a svojim propustom Centralna izborna komisija kao državna institucija je svejedno propustila da na vrijeme dostavi taj izborni materijal”, kazao je Duraković.\n“Navod apelantice da je u konkretnom slučaju došlo do povrede principa zabrane faktičke diskriminacije u vezi sa aktivnim i pasivnim pravom glasa je neosnovan i paušalan jer radnje koje je poduzeo CIK u provođenju Lokalnih izbora 2020. godine govore upravo suprotno”, stoji u odluci Ustavnog suda BiH.


EXPRES VESTI - Večiti derbi: "Najbolje da počnemo penalom za Partizan...."\nVečiti derbi: "Najbolje da počnemo penalom za Partizan...."\nBEOGRAD - Najvažnija utakmica srpskog fudbala između Partizana i Crvene zvezde igra se sutra po 150. put, a ne pamti se kada je neka ima ekipa ima toliko veliku bodovnu prednost.\nIzabranici Miodraga Božovića u Humsku dolaze sa 20 pobeda u nizu u domaćem prvenstvu i čak 29 bodova više u odnosu na Partizan, koji je posle turbulentne jeseni, drugi deo sezone počeo porazom od OFK Beograda (2:1) na Vračaru.\nPartizan bi trijumfom stavio melem na lošu sezonu, ali i doneo veliko zadovoljstvo svojim navijačima prekidanjem rekordne serije crveno-belih.\nCrno-beli su slavili na poslednje tri utakmice protiv Crvene zvezde na svom terenu, u šta polažu velike nade, ali u derbijima forma i tabela nikada nisu određivali pobednika.\nBožović: Najbolje da počnemo penalom za Partizan....\nTrener fudbalera Crvene zvezde Miodrag Božović rekao je danas da, bez obzira na veliku bodovnu razliku, nema favorita u 150. večitom derbiju i našalio se da bi najbolje bilo da utakmice počne penalom za Partizan i na taj način završi priča o tome kako nije dosuđen već 21 godinu.\n"Normalno, očekivanja su da nastavimo pobednički niz i stvaramo nove rekorde, iako se radi o Partizanu. U derbiju nema favorita, nikada ga nije bilo, bez obzira na tabelu. Partizan je naš najveći protivnik, veliki izazov", rekao je Božović na konferenciji za medije na stadionu Rajko Mitić.\nCrnogorskom treneru zasmetale su priče da je večciti derbi važniji od titule, kao i to što Partizanu u duelima sa Crvenom zvezdom nije sviran penal 21 godinu.\n"Vidim da se stvara atmosfera pobeda ili smrt, ali ovo je samo fudbal. Partizan ne osvaja prvenstvo ako pobedi. Slažem se da svake godine Partizan dobije derbi, a mi uzmemo titulu. Zamislite dođe Božinov iz Bugarske, gde je slušao Brenu, Cecu i priča o penalima i derbiju. Najpametnije da sutra Glođović počne utakmicu sa penalom za Partizan", rekao je Božović.\nPrema njegovim rečima sadašnja situacija podseća na prvi ovosezonski meč, kada je Crvena zvezda slavila sa 3:1.\n"Partizan je bio u odličnoj situaciji, sjajne rezultate pravio u Evropi, mnogo bolji od nas su bili, pa smo mi pobedili. Odlučiće mirnoća, ko bude hladniji. Ne stvaramo sebi pritisak, čak i da izgubimo imaćemo čak 26 bodova prednosti. Kada osvojimo titulu ovaj derbi niko pominjati neće".\nBožović je dodao da najveća opasnost crveno-belima preti od Saše Ilića i Nemanje Mihajlovića.\n"Došli smo im Everton i Gogua, koji nikada nije čuo za Zvezdu. Tu su još Stevanović, Božinov, Ilić, kome čestitam što će odigrati rekordni 26. derbi, pa Mihajlović, koga sam hteo da dovedem u Rostov. Ali, uz dužno poštovanje, najviše zavisimo sami od sebe"\nOn je dodao da ima tri dileme za sutra, kao i da su igrači svi zdravi, a potom je iskoristio još jednu priliku da se našali.\n"Prehladila nam je radnica u administraciji. Nadam se da će se oporaviti do derbija", svom stilu je izjavio popularni "Grof".\nKapiten Aleksandar Luković ističe da ekipa sa velikim nestrpljenjem očekuje sutrašnji meč.\n"To je posebna utakmica, svi smo orni i spremni. Neće biti lako, ne znači puno što smo prvi i imamo 20 pobeda zaredom. Meč sa Patizanom je sam po sebi motiv, nadam se našoj pobedi. Ne bih bio zadovoljan remijem", zaključio je Luković.\nUtakmica večitih rivala, 150. po redu, igra se sutra na stadionu Partizana od 17 sati.\nU senci večitog derbija igraju se ostale utakmice 24. kola Superlige, a parovi su:\nMetalac - Vojvodina (16 sati)\nJagodina - OFK Beograd (14)\nMladost Lučani - Radnički Niš (14)\nNovi Pazar - Borac Čačak (14)\nRadnik - Čukarički (14)\nSpartak Subotica - Rad (14)\nJavor - Voždovac (16)\nPartizan - Crvena zvezda (17).\nPartizan i Vojvodina po 36\nRadnički Niš 35\nNovi Pazar 24\nOFK Beograd 22\nJagodina i Rad po 19\nSpartak 16 (-2).\nViše iz kategorije: « ISTORIJSKI DUEL Engleski derbi u osmini finala EL\tEfes pao »


Skupština jednoglasno usvojila plan detaljne regulacije dela zone ''Jugoistok'' | Zrenjanin\nSkupština jednoglasno usvojila plan detaljne regulacije dela zone ''Jugoistok''\n28. decembar 2018. 11:00:21\nNa završetku poslednje radne sedmice u ovoj godini, danas je zasedala Skupština grada Zrenjanina, na sednici sazvanoj juče po hitnom postupku. Na dnenom redu našla se jedna tačka dnevnog reda - Predlog Odluke o donošenju Plana detaljne regulacije radne zone ”Jugoistok 2-A” u Zrenjaninu.\n- Sačekali smo da prođe zakonski rok od 30 dana za javni uvid, to je završeno prekjuče, Gradsko veće je juče dalo saglasnost na predlog odluke, vi ste sastali u roku od 24 sata, i donosimo Plan detaljne regulacije za deo zone ”Jugoistok”, odnosno parcele koja je namenjena za izgradnju fabrike pneumatika “Šandong Linglong Tajr”. Mislim da smo pokazali da smo ozbiljna administracija, a ovim danas pokazujemo i da je naša Skupština jedna od najefikasnijih u Srbiji, to garantujem - poručio je Janjić odbornicima i dodao da je posle današnjeg dana industrijska zona “Jugoistok” spremna da primi novog stanara.\n- Posle današnje odluke možemo, praktično, ako kineski investitor podnese validnu dokumentaciju, u roku od 24 sata da mu izdamo građevinsku dozvolu. Pošto znam da planiraju u martu da postavljaju kamen-temeljac, mi smo spremni već danas i to je samo još jedan od dokaza zašto su investitori zainteresovani da dolaze u grad Zrenjanin i siguran sam da će 2019. godina biti veoma značajna i što se tiče investicija i izgradnje proizvodnih pogona - naglasio je gradonačelnik.


Pozicije u autlet centru u inđijskoj istočnoj zoni, pored autoputa Beograd – Novi Sad, već su zauzeli prodavci poznatih svetskih marki. Što se cena tiče, one će biti za 30 do 70 odsto niže od cena u gradskim trgovinama.\nUkupno ulaganje u prvoj i drugoj fazi iznosiće oko 30 miliona evra. Inđija je odabrana zbog tempa ekonomskog razvoja, ali i njene geografske pozicije, jer u prvom prstenu na udaljenosti od 30 minuta vožnje živi 2,8 miliona stanovnika (sa Beogradom i Novim Sadom), u drugom krugu na 60 minuta vožnje automobilom živi 3,3 miliona stanovnika, dok treći na 90 minuta vožnje uključuje 4,4 miliona žitelja.\nU inđijskom autlet centru – gradu trgovine, koji se ovih dana glanca i ulepšava, imate osećaj da ste u nekoj od glavnih ulica, sa mnogobrojnim bazarima.\nIstina, lokali su još prazni, majstori privode kraju poslove, u ulici butika i prodavnica postavljene su klupe za predah, a za otvaranje biće spremni i kafići, restoran i dečje igralište.\nViše od hiljadu parkinga je uređeno i asfaltirano, a u okolnim njivama – gde je još prošle godine rastao suncokret i kukuruz uređen je park i zasejana engleska trava. Računa se i na kupce iz inostranstva, iz neposrednog okruženja, BiH, Hrvatske, Mađarske i Rumunije.\n"Biće to dobar zamajac za sveukupan razvoj Inđije, a mi smo spremni da dočekamo sve te kupce i budemo dobri domaćini", zaključuje Goran Ješić, predsednik opštine Inđija.


Arhiva, ilustracija (AP Photo/Pavel Golovkin)\nŽenska platforma za razvoj Srbije i UN Women organizovali su u petak, nakon slučajeva brutalnih ubistava dve žene i deteta u centrima za socijalni rad u Beogradu, hitni sastanak povodom tih događaja na koji su pozvali predstavnike vlastii institucija u Srbiji, kako bi se hitno preduzele mere i sprečile buduće slične tragedije.\nSamo ove godine ubijeno je 19 žena, podsetile su organizatorke.\n"Jasno je da obuzdavanje epidemije nasilja zahteva brži, konzistentniji i udružen odgovor svih aktera u društvu. Sistem nije u stanju da zaustavi nasilje prethodno osuđivanih nasilnika, centri za socijalni rad su nemoćni pred nasiljem čak i kada se odvija pred očima profesionalaca u sistemu socijalne zaštite. Ovakva situacija rezultira time da se žene u Srbiji se ne osećaju bezbedno", poručile su organizatorke.\nPozivu na hitan sastanak odazvao se ministar unutrašnjih poslova, Nebojša Stefanović, koji je izjavio da u Srbiji problem nasilja u porodici godinama postoji i da je jedno od rešenja da se pooštre kazne. Ministar policije smatra da je pooštravanje sankcija jedno od rešenja, kao i zajednička saradnja institucija i ženskih organizacija.\nDirektorka Centra za podršku ženama Biljana Stepanov složila se sa ministrom da je koordinacija i saradnja svih institucija, posebno Tužilaštva, policije i centara za socijalni rad ključna. "Samo zajedno možemo da se borimo i rešimo ovaj problem", rekla je Biljana Stepanov i pozvala na što hitnije donošenje novog zakona o socijalnoj zaštiti.\nSavetnica predsednice Koordinacionog tela za rodnu ravnopravnost Branka Drašković podsetila je da Srbija i dalje nema nacionalni SOS telefon koji bi radio 24 sata sedam dana u nedelji. "Koordinaciono telo je pokrenulo taj proces i izborili smo se da se usvoji Pravilnik a sledeće nedelje ćemo se sastati sa predstavnicima civilnog sektora kako bismo predstavili dalje korake", rekla je Branka Drašković.\nUz podršku UN Women, Koordinaciono telo Vlade Srbije za rodnu ravnopravnost obezbedilo je 60 "sistema panik taster" koji bi trebalo da budu postavljeni u centre za socijalni rad radi suzbijanja nasilja. Kancelarija UN Women je takođe najavila uvođenje tzv. Femicid rivjua koji će biti sastavni deo procedure da se utvrdi uloga i odgovornost nadležnih nakon svakog slučaja femicida.\nBiljana Maletin iz Ženske platforme je zatvorila skup rezimirajući sakupljene konkretne predloge i preporuke za dalji zajednički rad u borbi protiv nasilja nad ženama.\nPodsetimo, Vlada Srbije je u četvrtak formirala Savet za suzbijanje nasilja u porodici.\nU dva odvojena slučaja, protekle nedelje dve žene ubili su njihovi bivši partneri u centrima za socijalni rad. Jedan od dvojice nasilnika pre svoje bivše partnerke ubio je dete koje je imao s njom, a drugi se dan nakon ubistva svoje bivše supruge, sa kojom je imao troje dece, i sam ubio skočivši pod voz.


Fotografika lidera Severne Koreje Kim DŽong Una na televizijskom programu tokom izveštaja o probmom lansiranju rakete koja je pala u more unitar japanske ekonomske zone, u Tokiju, 4. jula 2017.\nSeverna Koreja saopštila je u utorak da je uspešno testirala interkontinentanu balističku raketu (ICBM).\nTa zemlja dugo pokušava da razvije tu sposobnost radeći na razvoju tehnologije neophodne za slanje nuklearnih bojevih glava na kontinentalni deo Sjedinjenih Država.\nU saopštenju na državnoj televiziji kaže se da je raketa letela 39 minuta i da je dostigla visinu od 2.800 metara.\nTi brojevi slični su onima koje su saopštile vojske SAD, Južne Koreje i Japana ubrzo nakon okončanja raketne probe, kada je raketa pala u Japansko more.\nPacifička komanda Vojske SAD opisala je projektil kao balističku raketu srednjeg dometa. Međutim, pozivajući se na izjave dvojice američkih zvaničnika, TV mreža NBC News prenela je da SAD veruju da je testirana raketa zaista bila interkontinentalni balistički projektil.\nJužnokorejski predsednik Mun Đae-In rekao je da njegova vlada pretpostavlja da je reč o "baističkog raketi srednjeg dugog dometa", ali da se i dalje priprema za slučaj da je reč o interkontinentalnoj balističkoj raketi.\n"Ukoliko je iCBM, treba da izađemo sa merama odgovora", rekao je Mun. Dodao je da će se Južna Koreja "odlučno nositi sa provokacijama Severne Koreje", u saradnji sa međunarodnom zajednicom.\nRaketa, koja je lansirana sa aerodrome blizu kineske severoistočne granice sa Severnom Korejom, pala je u specijalnu ekonomsku zonu u Japanskom moru, izazvavši šok u političkom estališmentu Tokija i pokazavši nemoć Pekinga da obuzdava Pjongjang. Lansiranje projektila za koji Severna Koreja tvrdi da može da “pogodi bilo koje mesto u svetu” stavlja Peking pod dodatni pritisak da uvede još strožije sankcije Pjongjangu.\nNa redovnom brifingu za novinare, portparol kineskog Ministarstva spoljnih poslova Geng Šuang izjavio je da Peking ulaže “neumorne napore” da reši izazove na Korejskom poluostrvu i da je Kina u toj ulozi “nezamenljiva”. On je pozvao sve strane na uzdržanost da bi se brzo smanjile tenzije. Predsednik Tramp na Tviteru je pozvao Peking da izvrši veći pritisak na Koreju a komentarišući severnokorejskog lidera Kim Džong Una tvitovao: “Zar taj čovek nema ništa pametnije da radi u životu? Teško je verovati da će Južna Koreja i Japan još dugo da to tolerišu.”\nLider SAD govorio je ranije da su sve opcije, uključujući i vojnu silu, na stolu kako bi se odgovorilo na pretnje iz Severne Koreje.\nBela kuća saopštila je u nedelju da su Tramp i kineski predsednik Ši Đinping raspravljali telefonom o njihovoj "spremnosti da denuklearizuju Korejsko poluostrvo".\nJapanski premijer Šinzo Abe, koji je takođe o severnokorejskoj pretnji razgovarao telefonom sa Trampom, rekao je u utorak da planira da pozove Šia i ruskog predsednika Vladimira Putina da "odigraju konstruktivniju ulogu".\n"Severna Koreja je još jedanput iskoračila sa lansiranjem još jedne balističke rakete, ignorišući ponovljena upozorenja iz međunarodne zajednice", rekao je Abe. "Japan će raditi na povećanju međunarodnog pritiska na Severnu Koreju kroz snažno ujedinjenje sa SAD i Južnom Korejom".\nDejvid Rajt iz organizacije Unija zabrinutih naučnika rekao je da ukoliko je test od utorka izvršen po normalnoj trajtektoriji i gotovo u potpunosti vertikalno, onda bi po njegovom proračunu raketa mogla da ima domet od oko 6.700 kilometara, tj. dovoljno da se tehnički okarakteriše kao ICBM.\n"Taj domet bi omogućio Severnoj Koreji da dobaci do Aljaske, ali ne i niže, do 48 država ili do ostrva Havaji. Ali, ovo je značajno povećanje u odnosu na rakete koje smo videli da su lansirali ranije i mislim da ono govori da Severna Koreja nastavlja da se kreće napred u pogledu svoje sposbnosti da pravi duže rakete sa dužim dometom", rekao je Rajt za Glas Amerike.\nOn kaže da ukoliko Severnoj Koreji bude dozvoljeno da nastavi da ide svojim putem razvoja, ona bi mogla da ima ICBM sposoban da dosegne kontinentalne SAD za dve godine.\n"Pojačane sankcije će verovatno izložiti Severnu Koreju pritisku, ali ne mislim da će zaustaviti njen raketni program. Jasno je, mislim i Trampovoj administraciji, da ne postoji dobra vojna opcija", rekao je Rajt. "Mi ne znamo gde su stvari koje bismo voleli da pogodimo i svaki napad na Severnu Koreju bi gotovo sigurno vodio u uništenje Seula u Južnoj Koreji. I to nas dovodi do toga da moramo da kažemo da Sjedinjene Države zaista treba da dovedu Severnu Koreju za pregovarački sto".


Održana dvanaesta sednica Skupštine GO Zemun - Beogradski Portal\nOdržana dvanaesta sednica Skupštine GO Zemun\nU petak, 26. novembra 2021. godine održana je dvanaesta sednica Skupštine Gradske opštine Zemun.\nNa početku zasedanja odbornici su usvojili predlog Odluke o trećem rebalansu budžeta Gradske opštine Zemun za 2021. godinu.\nU daljem radu, usvojen je predlog Odluke o izmenama i dopunama Odluke o stalnim manifestacijama u oblasti kulture od značaja za Gradsku opštinu Zemun. Imajući u vidu da Gradska opština Zemun organizuje jedinstvene programe u okviru stalnih manifestacija, koje su postale prepoznatljiv sadržaj kulturnog života Zemuna, odbornici su iskazali opredeljenje da se Kulturno-umetnička manifestacija ”Kulturno leto Ugrinovaca” uvrsti među stalne manifestacije u oblasti kulture od značaja za Opštinu. Ova manifestacija obuhvata umetničko-turističke programe, kao i programe vezane za zaštitu nematerijalnog kulturnog nasleđa Ugrinovaca, Busija i Grmovca, a koji se održavaju u periodu od maja do septembra svake godine.\nOdbornici su usvojili predlog Rešenja o davanju saglasnosti na Odluku o raspodeli dobiti po finansijskom izveštaju za 2020. godinu Javnog preduzeća ”Poslovni centar Zemun”, kao i predlog Rešenja o davanju saglasnosti na izmene i dopune Programa poslovanja Javnog preduzeća ”Poslovni prostor Zemun” za 2021. godinu. Takođe, usvojen je i predlog Rešenja o razrešenju i imenovanju predsednika i članova Upravnog odbora Turističko-kulturnog centra GO Zemun, kao i Rešenje o razrešenju i imenovanju predsednika i članova nadzornog odbora TKC GO Zemun. Odbornici su doneli Rešenje o utvrđivanju prestanka mandata predsedniku Nadzornog odbora JP ”Poslovni centar Zemun” i imenovanju novog predsednika i člana Nadzornog odbora.\nNa kraju zasedanja odbornici su usvojili predlog Rešenja o izmeni Rešenja o imenovanju izborne komisije Gradske opštine Zemun.\nSednici Skupštine je prisustvovao predsednik Gradske opštine Zemun Gavrilo Kovačević koji je obavestio odbornike da je Opština razmatra mogućnost da zemunska kulturno-umetnička društva u okviru manifestacije ”Leto na Gardošu” dobiju po jedan termin nedeljno i da na taj način postanu sastavni deo letnje kulturne ponude Zemuna. Takođe, u planu je da Turističko-kulturni centar GO Zemun finansijski pomogne rad kulturno-umetničkim društvima, i da se na sceni ”Madlenianuma” održavaju godišnji koncerti ansambala zemunskih kulturno-umetničkih društava.\nPredsednik Skupštine GO Zemun Miroslav Gajić zahvalio se odbornicima i saradnicima na savesnom i konstruktivnim radu.


Evropska unija polovinu ruža uvozi iz Kenije | Novosti.RS\n14. 02. 2018. u 23:33\nEvropska unija uvozi 10 puta više ruža nego što izvozi, a glavni i izvoznik i uvoznik je Holandija, prema podacima evropske statističke agencije Eurostat\nBRISEL - Evropska unija uvozi 10 puta više ruža nego što izvozi, a glavni i izvoznik i uvoznik je Holandija, prema podacima evropske statističke agencije Eurostat.\nSveže cveće, simbol Dana zaljubljenih koji se danas slavi, u EU u najvećoj količini dolazi iz afričkih zemalja, pre svega Kenije, a najviše odlazi u Rusiju i Švajcarsku.\nPosle Holandije, najveći izvoznici ruža su Litvanija, koja je izvezla ruže za sedam miliona evra (11 odsto ukupnog izvoza), Nemačka (osam odsto) i Letonija (sedam odsto).\nDrugi veliki uvoznici su Velika Britanija koja je uvezla ruže vredne 60 miliona evra, što je 10 odsto ukupnog uvoza, Nemačka (šest odsto) i Španija (pet odsto).\nRuza u Kenije se kupuje za 12 centi po komadu ,,prosecna cena u cvecarama po Zapadnoj Evropi je 2 evro jedna ruza,,,( odkuplivaci,pakovanje ,transport,osvezavanje u evropi,ponovno pakovanje i transport,veleprodaja i na kraju maloprodaja ),,cena na veliko je oko 80 centima jedna ruza


Ekipe JKP „Radnik“ iz Sivca, DVD Sombora i Kule, kao i sektora za vanredne situacije Sombor izašle su na teren da saniraju i otklone štetu nastalu nakon elementarne nepogode, koja je zadesila Sivac tokom vikenda. Pored direktora JKP „Radnik“ Sivac Željka Madžareva, na teren je izašao i sekretar Mesne zajednice Sivac Boban Damjanović, kao i načelnik Odeljenja za vanredne situacije u Somboru Predrag Rakonjac. Očekuje se da se sanacija ugroženog terena reši u potpunosti najkasnije za sedam dana.\nPrema rečima Madžareva do ovog problema je došlo usled obilnih padavina a zbog nemara i neodgovornosti građana, koji su začepili atmosfersku kanalizaciju ispred svojih kuća. On je uputio apel svojim sugrađanima da ubuduće vode računa i održavaju šančeve ispred svojih kuća, da se ovakve stvari više ne bi dešavale.


Vučićeva izjava o Račku „neprihvatljiva“ za EU - Sputnjik Srbija\n02:12 15 April 2021\n21:57 06.12.2019 (osveženo 22:09 06.12.2019) Preuzmite kraći link\n„Poricanje i revizionizam u suprotnosti su sa vrednostima Evropske unije i u suprotnosti sa projektom integracije Zapadnog Balkana u EU“, navodi se u odgovoru iz Brisela za prištinski list.\nKako prenosi „Gazeta ekspres“, prema navodima iz EU, „nema prostora da se negiraju ili relativizuju događaji koji su se dogodili u Račku, na Kosovu, u januaru 1999“.\nList navodi da u Briselu kažu da regionu Zapadnog Balkana treba pomirenje, iskren rad i poštovanje prema žrtvama.\n„Vlasti bi trebalo da rade na tome da obezbede da se prošlost vrednuje pošteno i s uvažavanjem prema žrtvama. Regionu je potrebno pomirenje, stabilnost i normalizacija odnosa“, saopšteno je iz pres-službe EU, prenosi list.\nŠto se tiče dvogodišnje zatvorske kazne za bivšeg kosovskog ministra Ivana Todosijevića zbog izjava o masakru u Račku, EU smatra, kako navodi „Gazeta“, da je na sudovima da utvrde da li određene izjave predstavljaju krivična dela.\n„Kazna mora biti proporcionalna, uzimajući u obzir sve elemente slučaja“, navodi se u odgovoru pres-službe EU za ’Gazetu ekspres‘“.\nInače, albanski ministar spoljnih poslova Gent Cakaj uporedio je predsednika Srbije Aleksandra Vučića sa ministrom propagande nacističke Nemačke Jozefom Gebelsom zbog toga što je Vučić rekao da su navodi o zločinu nad civilima u Račku izmišljeni.\nIzjava predsednika Vučića o Račku izazvala je oštra reagovanja i u Prištini, a podneta je i krivična prijava pred Specijalnim tužilaštvom Kosova.


Egipćani zainteresirani za ulaganja u drvnu industriju i energetiku - Privredna štampa\nDirektor Agencije za unapređenje stranih investicija BiH (FIPA) Gordan Milinić razgovarao je s ambasadoricom Egipta u BiH Halom Bishlawy o mogućnostima unapređenje ekonomske suradnje između dvije zemlje, te povećanju egipatskih investicija u BiH.\nAmbasadorica Bishlawy je istakla da postoji interes egipatskih investitora za ulaganje u drvni i enegetski sektor BiH, te proizvodnju medicinskog materijala. Privrednici Egipta su zainteresirani za dolazak u BiH s ciljem upoznavanja s mogućnostima za ulaganje, te je stoga dogovoreno da se zajednički radi na organiziranju privrednog foruma BiH-Egipat tokom 2018. godine.\nDogovoreno je da se Privredna komora i Udruženje poslodavaca Egipta informira o Bosni i Hercegovini i mogućnostima uspostavljanja tješnje suradnje između dvije zemlje.\nAmbasada Egipta u BiH će omogućiti da egipatski novinari koji posjete ambasadu i BiH, posjete i FIPA-u radi dogovora oko objave bh.promotivnih tekstova u egipatskim medijima.\nPrema podacima Centralne banke BiH nivo investicija iz Egipta u BiH iznosi 14 miliona KM.\nAmbasada Egipta u BiHFIPAinvesticije


Fudbalere beogradskog kluba vedar duh ne napušta. Iako je nedelja, prvog dana sa dva treninga od dolaska na Kipar, prvotimci srpskog prvaka pokazuju da su maksimalno ozbiljni i koncentrisani.\nLepo vreme i 16 stepeni Celzijusovih poslužilo je igrače koji su bili orni za rad. Šef stručnog štaba Dejan Stanković, posle uobičajenog zagrevanja i vežbi snage, radio je sa ekipom na tehnici dodavanja, kao i na ubrzanju tačnosti pasa.\nFudbaleri Crvene zvezde su ponovo pokazali koliko su fokusirani, pa je procenat tačnog dodavanja bio veliki. Obuo je Stanković kopačke, ovoga puta u ulozi trenera i prelepim potezima petom, kao i pregledom igre, podsetio da majstor uvek ostaje majstor.\nPosle toga, prvotimci su radili lagana istrčavanja sa jednog na drugi kraj terena. Koliko je sloga i zajedništvo prisutno u Zvezdinom timu govori i to da su sve vreme fudbaleri trčali u istoj liniji i pružali svoj maksimum.\nNove obaveze na Kipru, Zvezdini fudbaleri imaće u popodnevnom terminu.


Stari avioni Jat Airwaysa će se koristiti za čarter letove - Aviokarta.net\nVesti » Stari avioni Jat Airwaysa će se koristiti za čarter letove\nFlotu Air Serbije će činiti deset aviona Airbus A319 sa kapacitetom od 128 mesta: osam u biznis klasi i 120 u ekonomskoj kao i četiri ATR 72-200 sa 66 mesta u ekonomskoj klasi.\nTrenutno je u floti jedan avion A319, dok je drugi u Beograd stigao juče i biće uključen u saobraćaj nakon obavljenih neophodnih testova.\nNa upravo završenoj prezentaciji usluga Air Serbije koju je Etihadov tim pripremio za domaće turističke agencije i turoperatore potvrđeno je da će naredne sezone Air Serbia angažovati tri ili četiri aviona Boeing 737-300 za čarter saobraćaj. Ovi avioni će moći da prime do 144 putnika.\nOdmah je i upućen zahtev domaćim turoperatorima da se jave sa svojim planovima, idejama i zahtevima kako bi već sada počele pripreme za narednu čarter sezonu.\nPotvrđeno je da avioni koji se budu koristili za čartere neće biti brendirani kao Air Serbia već će se turoperatorima ponuditi da te avione brendiraju prema sopstvenim željama i planovima, ukoliko to budu hteli. Ovo je i praksa trenutno u svetu, gde mnogi čarter avioprevoznici lete pod brendovima svojih naručilaca.\nNaručioci čartera će moći da brendiraju avion spolja, unutrašnjost putničke kabine kao i kabinsko osoblje.\nNa prezentaciji koja je danas održana agencijama je predstavljena kompletna nova usluga Air Serbije u redovnom putničkom saobraćaju: nova flota, izgled putničke kabine, ketering, mreža linija, novi red letenja, razne servisne informacije kao i aktuelna promotivna kampanja.


Šta Miloja najviše raduje posle Zvezdine startne pobede? - Sportske.net\nŠta Miloja najviše raduje posle Zvezdine startne pobede?\nTri Zvezdina gola za prva tri boda u novoj superligaškoj sezoni.\nPočela Superliga, Zvezdina tri ''laka komada'', proradile i novajlije i Joveljić!Poluvreme - Vranjanci dobro počeli, Zvezda se mučila, a onda je novajlija probio bunker - ''pljušte'' pohvale navijačaZvezdin novi napadač stiže u ponedeljak - nije Boaći!?Miloje baš ''promešao karte'' - Večeras samo trojica startera iz meča sa Spartaksom (SASTAV)Dok čeka Boaćija, Zvezda ostaje bez još jednog napadača?\nTrener fudbalera Crvene zvezde Vladan Milojević rekao je večeras da može da bude zadovoljan igrom svog tima na početku Super lige Srbije i ponovio da bi trebalo biti strpljiv da crveno-beli dostignu željenu formu.\n"Radujem se što su novajlije postigli golove. To njima posebno znači zbog samopouzdanja, koje im je potrebno u ovom trenutku. Ja sam neko ko trenira s njima svaki dan i znam koliko želju imaju, samo je potrebno strpljenje da dodju do željene forme. Ima tu dosta dobrih igrača, svi oni znaju da igraju fudbal. Mogu da budem zadovoljan, verujem da im je ovo podstrek za dalji rad", rekao je Milojević za televiziju Arena sport.\nZvezda je danas u prvom kolu Super lige Srbije pobedila Dinamo iz Vranja sa 3:0, a Milojević je dodao da je "očigledno da je nešto duža pauza na pojedincima ostavila traga".\n"Ipak, imam poverenje u svoje igrače, znam da će doći do onoga čemu teže", rekao je Milojević.\nUpitan da prokomentariše narednog protivnika u kvalifikacijama za Ligu šampiona, on je kazao da se ekipa nije bavila Suduvom.\n"Od sutra krećemo s pripremama za tu utakmicu. Znaju se naša očekivanja u tom meču. Pozvao bih navijače da dodju u što većem broju, jer su nam zaista potrebni", rekao je Milojević.\nTrener Dinama Dragan Antić kazao je da je suvišno pričati o kvalitetu Crvene zvezde.\n"Zvezda je bolja od nas, ne treba pričati o tome. Mogu i s drugim timom da se bore za titulu. Mi smo pokazali da možemo da se nosimo, iako imamo najmlađi sastav. S druge strane, videlo se da još nismo spremni, kasno smo krenuli s pripremama, nismo imali snage", rekao je Antić.\nReprezentativac Srbije otkrio, dolazak u Zvezdu plaćen - loptama!


VULIN: AKO SE PONAVLJAJU BEOGRADSKI, PONOVITI I REPUBLIČKE IZBORE - NS PORTAL Sve informacije iz Novog Sada i okoline\nMinistar unutrašnjih poslova i predsednik Pokreta socijalista Aleksandar Vulin izjavio je danas da je njegov stav da ukoliko dođe do ponavljanja izbora u Beogradu, treba da se ponove izbori i za republički parlament.\n"Aleksandar Vučić je predsednik Srbije narednih pet godina, oko toga se ne raspravljamo, to je nesporno. Neće Zdravko Ponoš tražiti ponovno brojanje. Da budemo pošteni to je jasno. Je li sporno u Beogradu? Ako je sporno u Beogradu mora biti sporno i u Republici, hajmo onda ispočetka, a vi dobro razmislite da li vam se to isplati", rekao je Vulin na TV Happy.\nVulin je rekao i da je predsednik Vučić veći demokrata od njega, da je pažljivo saslušao lidera Stranke slobode i pravde Dragana Đilasa.\nLider Pokreta socijalista je upitao koliko puta "žuti ološ" treba da izgubi izbore da bi prestao da bude važan, koliko puta treba da odlučuju umesto većine.\n"Ne mogu da prihvatim da je manjina većina. Treba da se sasluša, da se poštuje. Ja Đilasa ne poštujem, njegove birače da, jer oni imaju pravo na svoj izbor. Đilasa ni malo ne poštujem i nema tog prijema kod predsednika Srbije koji će mi promeniti to mišljenje", kazao je Vulin.\nNaglasio je da slučajnim Srbima smeta ekonomski jaka Srbija i naglasio da će ekonomski rezultati predsednika Vučića ostati zapisani u istoriji.\n"Iz njih je proizašla moćnija vojnička Srbija, policijska, diplomatska. Srbija koja je mnogo jača nego što je bila, zahvaljujući ekonomskim rezultatima za koje se izborio predsednik Vučić", rekao je Vulin, saopštio je Pokret socijalista.\nVladu će formirati pobednik na izborima\nMinistar unutrašnjih poslova i predsednik Pokreta socijalista Aleksandar Vulin izjavio je da će Vladu Srbije formirati pobednik na izborima, a da je jedini nesporni pobednik Aleksandar Vučić.\nVulin je to rekao appy odgovarajući na pitanje o spekulacijama u medijima o formiranju nove Vlade Srbije i o tome da je on na "crnim listama" i da neće da bude u novoj Vladi.\n"Kako će Vučić odlučiti, to je na njemu. Dopustite da on i ja razgovaramo. Ako se stranci budu pitali naravno da neću biti u Vladi, ako se oni budu pitali neću biti ni među živima a kamoli da ću biti u Vladi. Jedno je sigurno - ni Vučić, ni ja nećemo učiniti ništa što će opteretiti Srbiju", rekao je Vulin.\nDodao je da zna pod kolikim je pritiskom Vučić.\n"Znam koliko moćnih ljudi pokušava da ostvari uticaj na Aleksandra Vučića. Bio sam sa njim u Briselu kada smo potpisivali Briselski sporazum i mislio sam da su to najveći pritisci koje jedan čovek može da istrpi. Sad, posle početka ukrajinske krize to je bilo ništa u odnosu na pritiske koje Vučić trpi i vrlo ih uspešno trpi", istakao je.\nKako kaže, od kada je postao direktor Kancelarije za KiM do danas nije bilo ni jedne Vlade pre čijeg formiranja se nije intenzivirala kampanja da on ni slučajno ne bude u njoj.\n"Da li mislite da Bajden zna ko sam ja? NJih ne zanimam ja, njih zanima politika, struktura države, a ne pojedinci. Pojedinci su nevažni. Ali domaće špijune, ove slučajne Srbe koji stoje mirno ispred ambasadora, njih jako zanimam jer znaju da drugačije mislim i radim", naveo je.\nVulin je istakao da veruje u mudrost odluka predsednika Vučića, u koju se uverio u proteklih 10 godina i da zna da će on doneti najbolju moguću odluku, kao i da ne želi da bude bilo kakvo sredstvo pritiska na njega.\n"Ako stranci budu odlučivali o Vladi naravno da neću biti u njoj, ali i ne treba da budem. Ako bi Vlada bila za NATO pakt ili protiv vojne neutralnosti Srbije šta ću ja u njoj. Jedino nevažno je ko će biti u Vladi, a jedino važno je da će ta Vlada biti Vlada kontinuiteta, nastaviti sa politikom koju je formulisao predsednik Vučić i da ni za korak neće odstupiti od politike vojne neutralnosti, zaštite Srba gde god oni žive, ekonomskog razvoja, socijalne pravde", naglasio je Vulin, saopšteno je iz Pokreta socijalista.


Beta 24. januara 2022. 07:50\nBeogradski dnevni listovi na naslovnim stranama izdanja za ponedeljak, 24. januar 2022. godine najviše pišu o obeležavanju 80 godina od novosadske racije, početku školske godine u uslovima virusa korona, predsedničkoj kandidaturi Zdravka Ponoša i informacijama o pripremi atentata na predsednika Srbije Aleksandra vučića.\nBLIC – „Osam pravila za djake u školama“, list piše o školskoj godini u uslovima korona virusa. „Roba iz Kine čak i duplo skuplja“, o drastičnim poskupljenjima kineskih proizvoda.\nVEČERNJE NOVOSTI – „Racija da bude lekcija iz udžbenika“ o obeležavanju 80. godina od novosadske racije. „Vučića su hteli da ubiju iz snajpera“, tekst o saznanjima tog lista.\nDANAS – „SNS i od atentata pravi propagandu“, sagovornici tog lista o informacijama o pripremi atentata na predsednika Srbije Aleksandra Vučića. „Kratak spoj izmedju Djilasa i Jeremića“, o posledicama odluke Stranke slobode i pravde da za predsedničkog kandidata predloži bivšeg funkcionera Narodne stranke Zdravka Ponoša.\nALO – Pod naslovom „Tužna vest sa VMA“, list prenosi vest o smrti episkopa šabačkog Lavrentija. „Milion mladih se prijavilo za 100 evra“ o državnoj pomoći gradjanima od 16 do 29 godina.\nINFORMER – U tekstu „Sad nas ubija postkovid“ list prenosi izjave direktorke KBC Bežanijska kosa Marije Zdravković i komandanta Vojne bolnice Karaburma Iva Udovičića.\nNOVA – „Djilas: Neću odustati od Ponoša, on može da ujedini opoziciju i Srbiju“, list piše o stavu lidera Stranke slobode i pravde Dragana Djilasa. „Španska serija, opet atentat“, sagovornici tog lista navode da Vučić, temu lične ugroženosti, potegne čim vidi da mu je rejting ugrožen.\nPOLITIKA – „Patrijarh:Pamtimo ali praštamo“, o obraćanju srpskog patrijarha na obeležavanju 80. godišnjice novosadske racije. „Dnevnik iz karantina“, list piše o putovanju iz Beograda do Pekinga u vreme pandemije virusa korona.\nSRPSKI TELEGRAF – Nakon informacije ministra unutrašnjih poslova Aleksandra Vulina o navodnim saznanjima da se sprema atentat na predsednika Srbije Aleksandra Vučića, list navodi „Zvicer plaćao 10 ljudi u srpskoj policiji“.


Demokrate: DPS kreće u predizbornu kampanju – Borba\nDemokrate: DPS kreće u predizbornu kampanju\nDemokratska Crna Gora pozvala je Nacionalno koordinaciono tijelo (NKT) za borbu protiv zaraznih bolesti dio doniranih sredstava preusmjeri Crvenom krstu, kako bi se pomoglo najugroženijim.\n“Imajući u vidu da se iznos doniranih sredstava Nacionalnom koordinacionom tijelu za borbu protiv zaraznih bolesti približava cifri od pet miliona eura, stekli su se uslovi da se sredstva usmjeravaju namjenski u skladu sa prioritetima. Imajući to u vidu Demokratska Crna Gora predlaže da se odmah dio sredstava uplati na račun Crvenog krsta Crne Gore. Predlog smatramo opravdanim imajući u vidu konstantne zahtjeve osiromašenih i egzistencijalno ugroženih građana za hranom i drugim životnim namirnicama”, navodi se u saopštenju Demokrata, koje potpisuje Valentina Minić, poslanica ove partija u Skupštini.\nU saopštenju se dodaje da dio posla o raspodjeli pomoći treba prepusti organizaciji koja je i osnovana za te svrhe i djeluje u tom pravcu.\nIz Demokrata poručuju da Crveni krst nepristrasno na terenu posmatra i pomaže građane kojima je zo potrebnao ne dijeleći ih po partijskoj ili drugoj pripadnosti.\n“Demokratska Crna Gora je do sada više donacija usmjerila Crvenom krstu, kako u novcu tako i u namirnicama, jer smo prepoznali da će humanitarna pomoć na taj način zaista doći do onih kojima je to potrebno”, saopšteno je iz ove stranke.\nOni su dodali da sa druge strane Vlada Crne Gore je pokazala da se ne snalazi u domenu prioritetne raspodjele i pružanja pomoći najugroženijim.\n“Tim prije što usvojene socio-ekonomske mjere nemaju efekta prema većini građana Crne Gore, a naročito ne prema najugroženijim. Jednokratna pomoć od 50 eura je nedovoljna i mora se upotpuniti kontinuiranom isporukom hrane i drugih životnih namirnica. Ukoliko Vlada Crne Gore nastavi da novac javno prikuplja, a tajno raspoređuje kako hoće i kome hoće, a zna se i po kojoj liniji, onda možemo zaključiti da DPS počinje kampanju u sred pandemije”, navodi se u saopštenju Demokrata.\nKao primjer tome navode zahtjev premijera Duška Markovića prema Skupštini Crne Gore.\n“U prilog tome ide i zahtjev Duška Markovića prema Skupštini Crne Gore da se deblokiraju zakonske zabrane korišćenja budžetske rezerve i da se ta sredstva stave pravo u ruke DPS funkcionerima, koji bi ih potom usmjeravali bez ikakvih kriterijuma kome hoće i kada hoće. DPS umjesto da razmišlja o zdravstvenoj zaštiti građana i očuvanju njihove egzistencije, kreće u i izbornu kampanju ne štedeći u te svrhe ne samo novac svih građana, već ni sredstva prikupljena donacijama”, zaključuje se u saopštenju Demokratske Crne Gore.


Petrović: Poštujemo Zetu, ali prolazimo dalje | MONDOBA\nZeljeznicar Zeta najava\nPetrović: Poštujemo Zetu, ali prolazimo dalje 0 Podijeli Podijeli na facebook Podijeli na twitter Podijeli na viber Pošalji na mail\n28.06.2017. / 18:44\nPetrović: Poštujemo Zetu, ali prolazimo dalje\nAutori mondo.ba Autori Samir Cacan 28.06.2017. / 18:44\n„Dugo smo čekali da se na našem stadionu igra evropska utakmica. Protivnika poštujemo, ali mislim da ćemo u ove dvije utakmice biti bolji i proći u drugo pretkolo“, kazao je Petrović.\n„Izgubili smo jednog od najbolji igrača lige, ali na tu poziciju se nametnuo Zec. Doveli smo Graovca, i imamo dobru ekipu koja ima realne šanse za prolazak u drugo kolo“, kazao je Petrović.\nFK Željezničar Slavko Petrović Liga Evrope


Lukšić: Integracija Crne Gore u EU i NATO nije usmjerena protiv bilo koga | EUME\nNaslovnica Info Press info Lukšić: Integracija Crne Gore u EU i NATO nije usmjerena protiv bilo...\nLukšić: Integracija Crne Gore u EU i NATO nije usmjerena protiv bilo koga\nMeškov i Lukšić\nPotpredsjednik Vlade i inistar vanjskih poslova i evropskih integracija Igor Lukšić sastao se danas sa pomoćnikom ministra vanjskih poslova Ruske Federacije Aleksejom Meškovim.\nSagovornici su se saglasili da dvije zemlje povezuju tradicionalno dobri i prijateljski odnosi, te u otvorenom razgovoru ocijenili da je, uz međusobno uvažavanje različitih pozicija oko određenih pitanja, važno raditi na očuvanju prijateljskih veza i daljem unaprjeđenju bilateralne saradnje u oblastima od zajedničkog interesa.\nMeškov je saopštio poznate stavove Ruske Federacije u odnosu na evroatlantsku i evropsku integraciju Crne Gore istakavši da u međusobnim odnosima, u aktuelnoj situaciji, treba zajednički identifikovati modalitete snaženja saradnje sa ciljem očuvanja tradicionalno prijateljskih odnosa dvije zemlje koji se manifestuju kroz saradnju u brojnim oblastima poput turizma, kulture, privrede, obrazovanja.\nPotpredsjednik Lukšić je ukazao na značaj otvorenog i intezivnog dijaloga o svim pitanjima u cilju dalje afirmacije bilateralnih odnosa Crne Gore i Rusije.\n„Iako se ne možemo saglasiti oko svih pitanja važno je da otvoreno razgovaramo i da se razumijemo, okrenuti budućnosti i mogućnostima daljeg unaprjeđenja naših odnosa“, kazao je Lukšić.\nGovoreći o spoljnopolitičkim priorietima Crne Gore, potpredsjednik je istakao da integracija u EU i NATO nije usmjerena protiv bilo koga već ima za cilj jačanje stabilnosti i bezbjednosti, te pospješivanje daljeg ekonomskog razvoja. Na toj liniji, ponovio je stav da, u duhu viševjekovne tradicije i prijateljstva, Crna Gora želi da razvija i unaprjeđuje bilateralne odnose sa Rusijom.\nUoči sastanka potpredsjednika Lukšića sa pomoćnikom ministra vanjskih poslova Ruske Federacije Aleksejom Meškovim, održane su i bilateralne političke konsultacije Ministarstva vanjskih poslova i evropskih integracija Crne Gore i Ministarstva spoljnih poslova Ruske Federacije, koje su u ime MVPEI vodili državni sekretar za politička pitanja Igor Jovović i generalni direktor za bilateralne poslove Ljiljana Tošković.


BOŽIĆNO ČUDO U BEČU: Dečak (5) kog je pregazio fijaker pobedio smrt!\n12:35 - 26/06/2022\nNaslovna/VESTI/BOŽIĆNO ČUDO U BEČU: Dečak (5) kog je pregazio fijaker pobedio smrt!\nNajgore je prošlo za malog Čeha koji je krajem novembra doživeo tešku nesreću u Beču kad je pao sa fijakera pod točkove.\n"Weihnachtswunder" um verunfallte Kinder in Wien https://t.co/nsFPRZb4gZ pic.twitter.com/DoS5A3jNun\n— Kronen Zeitung (@krone_at) December 12, 2016\n„Ovo je pravo Božićno čudo“, izjavio je portparol Udruženja bečkih bolnica.\nPetogodišnji Čeh je 26. novembra, došao sa porodicom na vikend u austrijsku prestonicu i tokom vožnje centrom grada pao sa fijakera a da nesreća bude još veća pregazio ga je zadnji točak fijakera. Dete je sa teškim povredama opasnim po život dovezen u bolnicu gde je zbrinut na intenzivnoj nezi.\nBio je u veštačkoj komi i na aparatima za veštačko disanje. Posle tri nedelje mališan je uspeo da pobedi smrt. Sad se polako oporavlja.Čudo je utoliko veće što su lekari saopštili da mališan neće imati nikakvih trajnih oštećenja. Dečak je u svesnom stanju, ali će ostati pod nadzorom lekara, koji ne isključuju još neke dodatne operacije.\nZahvaljujući pozitivnom razvoju i izrazitoj posvećenosti iskusnih dečijih specijalista Bečke Dunav bolnice, dečak će predstojeće Božićne praznike moći da provede kod svoje kuće sa svojom porodicom.\nIz kome se probudio i četvorogodišnjak koji je preživeo pad sa četvrtog sprata\nJoš jedan četvorogodišnjak je na sreću i porodice i lekara uspeo da se izbori sa teškim povredama koje je zadobio padom sa četvrtog sprata zgrade u Beču. Iako lekari nisu davali optimistične prognoze dečak se gotovo u isto vreme kada i mali Čeh probudio iz kome, a ustanovljeno je da ni on nema povrede kičme i da se oporavlja.\nGradištanski lokalni parlament 20.decemra usvaja budžet za 2017. godinu\nOdržan okrugli sto u Kostolcu (VIDEO)


Dodik: Srpska, sinonim slobode srpskog naroda – Zvornik Danas\nNaslovna/VIJESTI/Društvo/Dodik: Srpska, sinonim slobode srpskog naroda\nDodik: Srpska, sinonim slobode srpskog naroda\nZvornik Danas Send an email 8. januara 2015\nPredsjednik Republike Srpske Milorad Dodik izjavio je da je Republika Srpska sinonim slobode za srpski narod, ali i dobro mjesto za život drugih, zbog čega se treba posvetiti njenom jačanju u svakom segmentu.\nDodik je rekao da je Republika Srpska svojim postojanjem pokazala da nije slučajan hir ili dašak vjetra nanesen raspadom bivše Jugoslavije, već trajno opređeljenje ljudi koji žive na tom prostoru.\n„Svima želim da čestitam Dan Republike, božićne praznike, a ono što svakom čovjeku, cijeloj Republici i svijetu treba jeste mir“, poručio je Dodik nakon polaganja vijenaca na Spomenik palim borcima Vojske Republike Srpske na groblju „Sveti Pantelija“ u Banjaluci.\nOn je dodao da će institucije Republike učiniti sve da brzo osmisle i provedu veoma opsežne mjere koje će je stabilizovati, omogućiti privredni rast i novo zapošljavanje.\n„Republika Srpska dočekuje još jedan rođendan u uvjerenju da je potrebno da se okupi oko ideje rješavanja problema na svim poljima“, rekao je Dodik.\nVijence na Spomenik palim borcima Vojske Republike Srpske položili su i predsjedavajući Predsjedništva BiH Mladen Ivanić, predsjednik Narodne skupštine Republike Srpske Nedeljko Čubrilović, delegacija Vlade Srpske predvođena premijerom Željkom Cvijanović, delegacija poslanika iz Republike Srpske u Predstavničkiom domu Parlamentarne skupštine BiH i delegacija Vijeća naroda Republike Srpske.\nVijence su položile i delegacije Oružanih snaga BiH, Boračke organizacije Republike Srpske, Saveza logoraša, Republičke organizacije porodica poginulih i zarobljenih boraca i nestalih civila, te Saveza opština i gradova.\n9. januar dan republike srpske milorad dodik\nNačelnik Stevanović organizovao svečani prijem povodom Dana Republike Srpske\nKosovo je najvažnije srpsko pitanje\nPoslanici proglasili Narodnu Republiku Donjeck


Otvoren prvi Drop-in centar za LGBT osobe u Beogradu - LGBTI.ba\nIzvor i foto: VICE Srbija\nU centru Beograda je otvoren prvi Drop-in centar namijenjen LGBT osobama. Centar pored sigurnog prostora predstavlja prvo mjesto ovakvog tipa koje nudi sveobuhvatnu pomoć i podršku pripadnicima LGBT zajednice kojima je to potrebno. Osnovni cilj Centra je prije svega da urgentno odgovori na slučajeve nasilja i diskriminacije sa kojima se pripadnici zajednice suočavaju. Otvaranju su, pored predstavnika pedija i članova Udruženja građana “Egal” i zajednice, prisustvovali i poverjenica za zaštitu ravnopravnosti Brankica Janković, kao i ambasador SAD u Srbiji, Kyle Scott\nCentar korisnicima nudi sveobuhvatnu pomoć i podršku, počev od afirmativnog i psihološkog savjetovanja, do savjeta iz oblasti prava, kao i zaštite od diskriminacije na osnovu seksualne orijentacije ili rodnog identiteta.\nIako sama lokacija Centra nije javna, svi oni kojima je pomoć potrebna mogu se obratiti na mejl adresu [email protected], gdje će im biti date dodatne informacije. Također je u planu i pokretanje besplatne telefonske info linije.\n“Prošlo je pet godina, ali naša ideja koju smo tada imali možda je danas još relevantnija”, rekla je Anđela Čeh. “U međuvremenu se povećala vidljivost LGBT osoba, što je divno i važno, ali upravo je ta vidljivost doprinijela da ljudi budu ohrabreni da zapravo progovore i prijave nasilje i diskriminaciju, kao i da kažu šta je njihov problem i šta im je zapravo potrebno. To je dovelo do toga da danas imamo više ljudi kojima su pomoć i podrška potrebni”, zaključila je Anđela Čeh.\nPovjerenica za ravnopravnost Brankica Janković na otvaranju je govorila o tome da osnivanje jednog ovakvog centra omogućava da LGBT osobe budu dodatno osnažene, a njihove potrebe osluškivane i prepoznate, što će omogućiti da nadležne institucije na njih odgovore na najefikasniji mogući način.\n“Među mladim beskućnicima u Americi, čak 40% čine ljudi koji su pripadnici LGBT zajednice, a većina njih na ulicu je izbačena iz roditeljskog doma”, rekao je ambasador Scott na otvaranju. “Ovdje u Srbiji, mladi su još više zavisni od roditelja, zbog čega smatram da je ovaj problem u Srbiji još teži. Ovaj centar može dati pomoć i savjetovanje ovim ljudima. U pitanju je doprinos životu ovog grada.”\nOn je pohvalio napore koji su uloženi u poboljšanje položaja LGBT zajednice u Srbiji. “Ljudska prava su ustvari prava LGBT zajednice, a prava LGBT zajednice su ljudska prava. Ovo je veliki korak naprijed, iako je pred nama i dalje dug put”, zaključio je Scott.\nU Centru su izložene fotografije Stefana Ranđelovića, a amabasadora i povjerenicu za ravnopravnost kroz prostor je sprovela major Helena Vuković, član Udruženja “Egal”. Pored prostorija za grupne aktivnosti i individualno savjetovanje, Centar raspolaže i trpezarijom, kupatilom i vešernicom, u kojoj će korisnicima biti omogućeno da operu, osuše i ispeglaju svoju odjeću.\nbeograd drop in centar za lgbt osobe udruženje građana egal


Pajtić: Najnovija hapšenja su farsa i politički progon\nPredsednik Demokratske stranke Bojan Pajtić izjavio je danas ispred Specijalnog suda u Beogradu da su sinoćna hapšenja farsa i da predstavljaju politički progon. „Do sada je bilo uhapšeno 97 članova DS-a, na desetine optužnica je odbačeno, a donete su samo četiri presude, i to sve oslobadjajuće. U sinoćnjem hapšenju reč je o političkom progonu“, rekao je Pajtić na konferenciji za novinare održanoj pošto je ministar policije Nebojša Stefanović saopstio da je u najvećoj akciji do sada uhapšeno 80 ljudi koji su budžet oštetili za 100 mliona evra, a medju kojima je i bivši ministar Slobodan Milosavljević, funkcioner DS-a. Lider demokrata rekao je da je vlada Aleksandra Vučića izuzetno štetna za zemlju i da će trošak hapšenja i podizanje optužnica, za koje veruje da će biti odbačene, snosti gradjani. „Ovaj režim duboko je štetočinski, ogrezao u korupciji, i obračunava se svakim ko razmišlja drugačije“, kazao je predsednik vlade Vojodine. „Hapšenja su hajka u kojoj se ljudi hapse pod svetlima reflektora, a oslobadjaju tiho, samo da bi profitirala Srpska napredna stranka“, ocenio je Pajtić. Prema njegovim rečima, DS će se sada još žešće boriti protiv režima Aleksandra Vučića i „protiv onih koji govore o korupciji a koji su najkorumpiraniji“. Pajtić je dodao da o njihovoj korupciji svedoče i članovi SNS-a. Demokrate se hapse da bi se „zabašurila“ činjenica da je oslobodjen švercer cigareta Stanko Subotić Cane i da je Mihalj Ketres prešao u SNS. Prema njegovim rečima, „cilj hapšenja je bio da se DS utera u poziciju ostalih opozicionih stranaka“, koje su načelno opozicija, a hvale neke poteze Vučića. Upitan šta očekuje nakon najave ministra Stefanovića da će biti još hapšenja, Pajtić je rekao da očekuje da će sledeći put medju uhapšenima biti i predstavnici nekih manjih vladajućih stranaka, kako bi pokazali da se ne hapsi samo DS.


"Elektrounion" bez optužnice dvije i po godine, Tužilaštvo BiH ćuti - Impuls\nObjavljeno: Utorak, 23 April 2019 08:19\nPripadnici SIPA još početkom novembra 2016. godine uhapsili su dvije osobe pod sumnjom da su zbog zloupotrebe službenog položaja preko firme "Elektrounion" iz Istočnog Sarajeva od "Puteva RS" naplatile oko 3,4 miliona KM, međutim ni dan-danas Tužilaštvo BiH nije podiglo optužnicu u tom slučaju niti želi da odgovara na pitanja u vezi s tim predmetom.\nOno što zabrinjava jeste da je jedan od uhapšenih, tačnije Dragan Vukajlović, tadašnji član Komisije za razmatranje žalbi (KRŽ) BiH, priznao da je uzeo mito od 40.000 KM kako bi omogućio da "Elektrounion" od "Puteva RS" "naplati" novac zbog navodne štete po tenderu na koji se, da ironija bude veća, nije ni prijavio.\nInače, iz firme "Elektrounion" uhapšen je direktor Duško Lazarević, iako je više nego jasno da iza te firme stoji Siniša Dodik, bivši poslanik SNSD-a u Narodnoj skupštini RS. I sam Dodik je trebalo da bude uhapšen jer je Vukajlović rekao da je upravo od njega primio mito od 40.000 KM. Međutim, nekoliko dana prije akcije pobjegao je u Srbiju, tačnije u nju je ušao 27. oktobra 2016, a akcija hapšenja Vukajlovića i Lazarevića izvršena je 7. novembra iste godine.\nTužilac u tom slučaju tražio je raspisivanje potjernice za Dodikom, međutim glavni tužilac Gordana Tadić i Ozrenka Nešković, tadašnji šef Odjela za kriminal i korupciju u Tužilaštvu BiH, nisu dali saglasnost za to jer Dodik ima dvojno državljanstvo.\nU Tužilaštvu BiH na ovu temu ne žele da govore s obzirom na to da na pitanja koja smo im poslali još 4. aprila nismo dobili nikakav odgovor, tako da nije poznat razlog zbog kojeg se ne podiže optužnica u ovom slučaju.\n"Elektrounion" prošle godine, kao što se moglo očekivati, pokrenuo je postupak restrukturiranja, što su mnogi ocijenili kao uvod u stečaj i gašenje preduzeća, međutim od njega su na kraju odustali.\n"Na ročištu održanom 24. maja 2018. godine predlagač je povukao svoj prijedlog za otvaranje postupka restrukturiranja nad 'Elektrounion' d.o.o. Slijedom gorenavedenog, obavještavamo vas da je preduzeće 'Elektrounion' d.o.o. Istočno Sarajevo aktivan poslovni subjekat upisan u registar poslovnih subjekata", rekli su nam u Okružnom privrednom sudu u Istočnom Sarajevu.\nPodsjećanja radi, "Elektrounion" iz Istočnog Sarajeva žalio se KRŽ na tender raspisan još 2012. godine. Tada je "Elektrounion" preuzeo tendersku dokumentaciju za posao održavanja zaštite puteva u RS, ali odmah nakon toga uložio je prigovor na uslove tendera, a na dan otvaranja ponuda tražio je zaustavljanje čitavog postupka, što naravno nije urađeno jer tadašnji rukovodioci "Puteva RS", navodno, nisu znali šta predstavnik "Elektrouniona" želi, a formalno-pravno nisu ni dostavili svoju ponudu. Poslije toga "Elektrounion" se žalio KRŽ, koja je "Putevima RS" naložila da obustave postupak do njihove konačne odluke, a s obzirom na to da u roku od 15 dana nisu donijeli tu odluku, "Putevi RS" posao su dodijelili firmi "Romanijaputevi". Nakon što su "Putevi RS" dodijelili posao "Romanijaputevima", vrijedan oko 34 miliona KM, KRŽ je postupak te javne nabavke poništila u cijelosti, poslije čega su "Putevi RS" podnijeli tužbu Upravnom odjeljenju Suda BiH sa zahtjevom da se rješenje KRŽ o poništenju postupka poništi. Upravno odjeljenje Suda BiH je to i činilo, ali je predmet vraćen KRŽ na ponovno odlučivanje. Nakon ponovljenog postupka, KRŽ je donijela istu odluku i u međuvremenu je donijela rješenje kojim je usvojen zahtjev "Elektrouniona" za naknadu štete u visini od 3.409.838 KM, poslije čega je ova firma pokrenula postupak prinudne naplate, a Sud BiH blokirao račun javnog preduzeća, odakle je nedugo zatim i isplaćeno 3,4 miliona KM.\nPoslije toga je Sud BiH poništio rješenje KRŽ BiH, a u priču se uključilo i Tužilaštvo BiH, međutim ni dan-danas nema epiloga u ovom slučaju.\nPet lica predato Tužilaštvu


Voda u Brodarevu uz pomoć investitora - SandzakHaber.Net , Sandžačke Internet Novine !\nNaslovna Sandžak Prijepolje Voda u Brodarevu uz pomoć investitora\nVoda u Brodarevu uz pomoć investitora\nOd Redakcija - 3. Decembra 2013. 0 69 Podeli na Fejsbuku\ntweet PRIJEPOLJE – Gorući problem vodosnabdevanja u prijepolju je nenamensko trošenje vode a naročito u letnjim mesecima zaključeno je na tribini koja je održana u prijepoljskom Domu Kulture.\nDirektor preduzeća Vodoprojket Zoran Pantić kaže da bi se utvrdilo stanje na osnovu fakturisane vode koja je 55 litara u sekundi do merenja koja smo mi utvrdili 150 litara u sekundi na dan merenja.\n” Utvrđeno je da postoji veoma veliko nenamensko trošenje vode u zalivanju povrtanjaka u prijepoljskim naseljima Ivanje, Župa, Zalug i drugim” kazao je Pantić.\nOn je kazao da je urađen projekat za rešenje problema vodosnabdevanja u Brodarevu ali ne postoji investitor koji će finansirati taj projekat već se radi na parcijalnim rešenjima koja ne daju dobre rezultate.\n“Bordarevo ne troši puno vode, troše od 8-10 litara u sekundi, ali ono što smo mi planirali a to je rekonstrukcija Reževice za to nema novca a javio se jedan investitor iz Turske”.\nDirektor JKP Lim Aziz Hadžifejzović kazao je da se i ranije pokušavalo da se spreči nenamensko trošenje vode.\n“Vrlo je teško nesavesne potrošače ubediti da prerađenu vodu ne koriste za zalivanje vrtova ali mi pokušavamo na sve načine da poboljšamo svest građana” kazao je Hadžifejzović.\ntweet Prethodni tekstHašimbegović – Davaoci krvi spasavaju živote ljudiSledeći tekstSeoski i lokalni putni pravci čisti Redakcija\tPOVEZANE OBJAVEVIŠE OD AUTORA


Raci: Treba iskoristiti posvećenost Merkelove konačnom sporazumu sa Srbijom - Kosovo Online\nRaci: Treba iskoristiti posvećenost Merkelove konačnom sporazumu sa Srbijom\n6. Jul 2021. • 16:18\nIzvor: Tanjug AP/Phil Noble\nStručnjak za politički proces Gazmir Raci smatra da je Berlinski proces, koje je formiran na inicijativu nemačke kancelarke Angele Merkel, 2014. godine, do sada dao neke konkretne rezultate na Zapadnom Balkanu, prenosi Ljajmi.\nRaci je rekao da Kosovo treba da iskoristi posvećenost Merkelove konačnom sporazumu sa Srbijom.\n„Privrženost kancelarke Merkel treba iskoristiti za postizanje kosovskih ciljeva, postizanje konačnog sporazuma sa Srbijom i zatvaranje pitanja dijaloga i brže kretanje ka integraciji u NATO i Evropsku uniju“, rekao je Raci.\nOn je dodao da Berlinski proces ima za cilj unapređenje regionalne saradnje između zemalja Zapadnog Balkana radi podrške procesu članstva u EU šest država: Kosova, Albanije, Severne Makedonije, Bosne i Hercegovine, Srbije i Crne Gore.\n„Smatram da jučerašnji sastanak u Berlinu nastavlja da doprinosi postizanju ovih ciljeva“, rekao je Raci i dodao da je uticaj Berlina kroz Evropsku uniju od suštinske važnosti.\nAngela Merkel Berlin Briselski sporazum Kosovo Srbi Zapadni Balkan\nFon Kramon: Berlinski proces je još jedna propuštena prilika da EU pokaže kredibilitet\nIzvestilac za Kosovo u Evropskom parlamentu Viola fon Kramon ocenila je da je poslednji Berlinski proces bio još jedna propuštena prilika da Evropska unija pokaže svoj kredibilitet.\nSadiku: Apel Merkelove za mir na Balkanu upućen Kosovu i Srbiji\nPoslednji sastanak Angele Merkel sa premijerima Zapadnog Balkana u okviru Berlinskog procesa


Vlada prekršila zakon u tri opštine - Dijalog.net\nNaslovna Politika Vlada prekršila zakon u tri opštine\nBeograd, 21. februar 2017. – Vlada Srbije uvela je privremene mere u opštinama Vrbas, Odžaci i Zaječar, ali je pritom prekršila rokove predviđene Zakonom o lokalnoj samoupravi, piše Vojvođanski istraživačko-analitički centar (VOICE).\nTrojica predsednika opština podneli su ostavke 23. i 25. januara tako da zakonom predviđeni rok od mesec dana za uvođenje privremenih mera u slučaju podnošenja ostavki nije istekao.\n"Ono što je zanemareno jeste da zakonom predviđeni rok od mesec dana u slučaju podnošenja ostavki nije istekao. Prostom računicom, uslovi za raspuštanje lokalnih skupština i uvođenje privremenih mera u Zaječaru i Odžacima stiču se 23. februara, a u Vrbasu dva dana kasnije, 25. februara", navodi 19. februara VOICE.\nOdluka o uvođenju privremenih mera nije objavljena na zvaničnom sajtu Vlade Srbije, niti Ministarstva za državnu upravu i lokalnu samoupravu, na čiji predlog, u skladu sa zakonom, vlada donosi odluku.\n"Preuranjeno objavljena odluka vlade tako bi trebalo da 'nadomesti' neusklađenost rokova koje određuju dva izborna zakona. Dok Zakon o izboru predsednika Republike određuje da od dana raspisivanja izbora ne može proteći manje od 30 dana, za lokalne najkraći rok je 45 dana", piše VOICE.\nTagsVlada Republike SrbijeVOICE\nPredhodno Poverenica: Državni službenici ne poznaju dovoljno propise\nSledeće Film ”General Diković i 37. brigada na Kosovu”\nTop Tags lokalna samouprava Pravosuđe Vlada Republike Srbije Civilno društvo mediji Evropska komisija OCD Društvo Evropska unija konkurs evropske integracije Politika Srbija i Evropska unija vladavina prava mladi